Cordial engraziament a Martin Pfeiffer ed a Marionna Lombriser ch’han fatg curaschi a mai da scriver quest cudesch, a Tai lectura che regalas qua u là in surrir a mias lingias, ad Ignaz Cathomen ch’ha gì gronda pazienza da curreger.

Claudia Cadruvi

Per mia tatta, che jau n’hai mai enconuschì,

e per mias biadias che jau n’enconusch anc betg

Nescha, mamma da trais uffants pitschens, vul scriver in scenari da film. La lavur, il squitsch da la famiglia e da la societad mainan al collaps da l’emploiada da televisiun.

Ma duas generaziuns avant èsi era gia vegnì lavurà per siemis. Da lezzas uras n’èn ils giavischs da la tatta Anna Mengia betg ids en vigur. La disfortuna da pli baud daventa la fortuna da Nescha.

Dal rest procuran quatter dunnas fitg resolutas ch’il mund sa mida radicalmain. I dat ina revoluziun sco quai ch’igl ha anc mai dà dapi che la schimgia ha cumenzà ad ir sidretg ed è daventada dunna.

Lucmagn, ils 23 da settember 1914

Anna Mengia sesa sin in crap. Prest vegn ella ad entupar ses bab. El saja a las tschintg ils 23 da settember sin l’autezza dal Pass dal Lucmagn. Ella duai lura esser en l’ospizi, aveva sia mamma avisà ella en la davosa brev ch’è arrivada avant in mais. Enfin a l’ospizi eri anc ina mes’ura. I pudeva esser curt avant las quatter. Anna Mengia aveva pia anc in zichel peda da laschar sgular ils patratgs ad Ascona tar il cuschinier e tar l’Englais. Il viadi davent dad Ascona aveva ella fatg enfin Bellinzona cun tren e suenter a pe. Quai era d’engrà ad ella. Cun chaminar pudeva ella rugalar ses patratgs e lugar ils sentiments. Sentiments murdents per ina persuna, cun la quala ella na pudeva strusch sa discurrer. Ella saveva pauc englais. Ma sias brevs chapiva ella, sch’ella legeva plaunsieu.

E latiers sentiments da simpatia e respect per il cuschinier che leva maridar ella. Anna Mengia fiss anc gugent ida vinavant. Ella n’aveva anc betg fatg urden en ses intern. Vinavant enfin Nossadunnaun. Forsa avess ella chattà là confiert. Ma atgnamain na duvrava ella gnanc confiert, na gliez betg. Ella n’era betg trista. Ella era embrugliada ed avess manglà avair ina resposta.

L’onn passà n’era il bab betg vegnì encunter ad ella cura ch’ella era turnada enavos da la stagiun. Durant lez viadi enavos aveva ella savì exact tge ch’ella veglia far pli tard. Jau davent scolasta. Quai aveva ella decidì durant turnar da la stagiun en ses vitg matern. Raps n’aveva sia famiglia betg per pajar ad ella in studi en la chapitala. «Es narra?», avess sia mamma probablamain exclamà: «Ti, studegiar? Sch’ins vegn strusch da nutrir la famiglia. En pli na deschi betg ad ina dunna dad ir a studegiar. Ti vas ad emprender da cusunza. Lura pos ir a far dis enfin che ti maridas e la stad pos ir per ils hotels. Quai zic che ti vegns a chasa cun tut, tanscha lura per cumprar la dota.»

Ma avant in onn aveva Anna Mengia sper ils marenghins ch’ella purtava sco schurnada a chasa anc plirs sin sasezza. Ella era la meglra lavurera en l’hotel, svelta e fidada. Ella saveva co s’inschignar en cuschina, era sperta da far chombras, discurriva tudestg ed aveva insaco insacum era tschiffà si in pau talian e franzos. Ed il pli impurtant: ella era ferma sc’in chaval e mai malsauna. Ins aveva fatg amogna ad ella da vegnir a lavurar en in auter hotel. Ils patruns dentant avevan carmalà ella cun pajar intgins marenghins dapli. Sch’ella turnia puspè la proxima stad, sche dettia quai lura anc ina giada dapli, avevan els ditg.

Malgrà ch’il clima da lavur era criv, il patrun in rubiesti e la patruna ina sabiutta lunatica, ha Anna Mengia dà pled. Ils marenghins ch’ella aveva danvanz avant in onn han ils da chasa mai vesì. Quels na pudevan tuttina betg gidar sia famiglia or dals daivets ed els stevan gist uschè bain en il giagliner davos la clavella ch’ella aveva fitgà tranter las travs. Là avevan ils marenghins da spetgar enfin ch’ella aveva avunda. E lura... Vinavant n’aveva ella da lezzas uras betg pensà. Ch’ella, sco giuvna catolica, d’ina famiglia da puranchels cun il tgil plain daivets, na vegnia mai e pli mai a pudair far in studi, vi da gliez n’ha ella betg patratgà la massa l’emprim mument.

Cura ch’ella aveva zuppà ses marenghins aveva ella avant egl la giuvna dunna da Turitg che fascheva vacanzas ad Ascona cun ses geniturs. Lezza aveva studegià giurisprudenza, schevan ins en l’hotel. Ma lezza giuvna n’era betg catolica, en pli: sia mamma era d’ina famiglia da noblezza ed il bab in fabricant. Tge leva ella, Anna Mengia, ir a studegiar? Schebain ch’ella era perderta. En mintga cas pli perderta che ses fragliuns, ils buobs, ch’avevan dastgà ir dus onns pli ditg a scola ch’ella. Anna Mengia aveva adina legì tut tge ch’ella mo pudeva tiers. A dascus avev’ella legì si surchombras ils cudeschs che la famiglia aveva ertà dal sur aug. Ils cudeschs che la giuvna giurista aveva sin la maisa da notg avess Anna Mengia era gì mustgas da leger. Ella ha adina puspè, durant far chombras, legì intginas paginas. Pli bler ch’ella legeva da quests cudeschs e pli fitg ch’i cutizzava, ma ella na dastgava betg laschar trair la lavur. La patruna avess prest s’accurschì.

Ina giada aveva ella raquintà a sia mamma da la giuvna dama studegiada. La mamma aveva ditg tut a dretg ora: «Quai èn las detgas schubelgias che vulan far da quai dad umens!»

Quest onn avevi duvrà tut per che ses patruns pajan ora Anna Mengia sco quai ch’els avevan empermess. Quel huder tutgargnader d’in hotelier na leva betg pli sa regurdar da l’empermischun ch’el e sia dunna avevan fatg. Ils marenghins per sia famiglia aveva Anna Mengia en il satg dadens en sia rassa. Ils auters ch’eran destinads per il zup en il giagliner, lezs eran cusids en l’ur da la rassa. Ina custaivla rassa, vi da quai gnanc avev’ella pensà la massa questa giada turnond a chasa.

«Uela Anna Mengia, siemias, u tge èsi?» Quatter mais n’aveva ella betg pli udì questa vusch e questa lingua. Il bab era arrivà gia baud sin il pass. Barclamiu era pli pitschen che sia figlia. In zai schevani ch’el saja. El era siglì dal char e vegniva da la spunda giu encunter il crap, sin il qual Anna Mengia seseva. Vesend ses pass segir sin questa pastgira taissa, ha la figlia immediat savì ch’ella saja puspè persa. Ella sentiva gia uss, co ch’ella vegniva a sfundrar en il mund dal vitg, in vitg stretg e sever envers ils agens ed anc pli fitg envers l’ester e nunusità. Ella aveva tema, ed en il medem mument sa sentiva ella insaco levgiada, cura ch’il bab ha tanschì ad ella ses maun chaud e tegnì quel in zichel pli ditg che mo per salidar.

1997 sex

Adina la medema ceremonia la dumengia suenter gentar: Enfin ch’ils trais uffants èn a letg dovri mintgamai ina detga purziun gnerva. Nescha stat mintgatant sco sin spinas. Ils pitschens n’èn betg disads da stuair ir a durmir ils lavurdis, be la dumengia suenter gentar stoi simplamain esser. Uschiglio na vegn ins mai da far l’amur cun tutta peda.

La poppa Laina n’è betg gronda chaussa. Lezza n’ha Nescha betg laschà durmir l’avantmezdi per ch’ella giaja lura cun ils auters a letg. Il mesaun, il Lezi, fa dentant da stroli. El senta che Nescha è gnervusa. Ella vul exnum ch’el dormia uss e betg pir cura ch’i plascha ad el. Nescha raquinta l’emprim l’istorgia ch’el ha il pli gugent e chanta lura ‹tutta nanna tgu›. El è sin sa durmentar ch’el sa maina encunter la mamma e surri: «Anc ina.»

«Na, uss èsi da tutter», fa Nescha. Ma Lezi è puspè fit: «Quella cun il bagger», il rambottel da dus onns e mez fa ina tschaira decidida. Nescha raquinta quella cun il bagger, ma sursiglia almain la mesadad da las paginas. Lura chanta Nescha, cun gritta en il venter, anc ina chanzunetta. Il buobet para da sentir la nauscha luna da la mamma e vul uss levar. Nescha vesa nair. Ella cumenza a planisar en patratg la dumengia suentermezdi senza sex, durant ch’ella raquinta a Lezi anc il cudesch d’Alvetta. Tuttenina senta ella ch’ils da Schlans èn vegnì tar Lezi. Ella va levgiada or da chombra.

Uss ch’ils pitschens èn rugalads, vesa Laura, la gronda, sia schanza e vegn puspè or da letg: «Mamma, jau vi era in’istorgia.»

«Na, ti pos tadlar cassettas. Uss va en. Jau vom era a star giu in mumentin.»

«Quai n’è betg gist! Al Lezi raquintas ti adina, ed jau stoss ir cun il bab a letg. Per mai na fas ti mai insatge», la pitschna stat sin isch-chombra e guarda giun plaun, sco sch’ella fiss il pli pauper galiot. Cura ch’ella senta che Nescha n’è betg impressiunada, guarda ella pitgiv sin la mamma: «Sche ti na vegns betg cun mai a letg, vom jau ora.» Nescha vul l’emprim dar in sbratg e chatschar la mattatscha en chombra, ma lura sa prenda ella ensemen ed emprova a la buna: «Questa saira raquint jau ina dapli, cur che ti vas a durmir. Jau empermet. En pli survegns ti alura anc ina glacé cur che ti levas. Navair?» Laura turna en chombra, raiva sin ses letg e cloma: «Aber ti stos lura raquintar ina lunga, navair!» «Gea, gea. Ussa tascha. Betg tun pli. Has chapì!» Nescha senta ch’ella ha dumagnà questa giada la mattatscha, perquai che Laura era bravamain stancla. Uss tuni dentant anc giu dal letg: «Mamiii? Fas uss l’amur cun il papi?»

«Hm, forsa schon.»

«Ti dastgas schon far. Aber cur che jau lev, vi jau lura in cornet da farbuns!»

«Gea, cler», di Nescha sperond ch’igl haja anc in cornet da farbuns en schelentera. Ella tira nà l’isch da la chombra d’uffants. Puh! Tge cletg.

Quai è anc ina giada ì bain. Nescha ha il sentiment ch’ella vess merità ina medaglia d’aur. Metter trais uffants a letg, da las medemas uras, da bel cler di, lez n’è betg nagut.

Uss sto ella ir a far l’amur. Ella senta dentant anc la tensiun dal stuair metter a letg ils pitschens e n’ha che tira schuber nagut. Las duas emnas passadas n’ha ella mai gì quaidas. Sin il pli ina giada u l’autra durant il di cura che Pieder era a la lavur. Nescha cumenza a far urden dal suler viadora. Igl è puspè ina giada sternì ora tut en crusch e travers. Chalzers, resti, termagls, gutters da latg mez plains. Pieder vegn gist ord tualetta:

«Dormani tuts?» Nescha ha il sentiment ch’el guardia sin ella sco sin in toc turta. Questa egliada plain quaidas po ella betg vertir, cunzunt betg sch’ella n’ha betg mustgas da far l’amur. Ma i na dat mettain nagut auter. U uss u ch’ella e Pieder ston emblidar la chaussa enfin questa saira. E lura è ella tuttina puspè futscha e na po betg far insatge endretg. L’emna passada è ella mitschada mintga saira cun far l’uschenumnada ‹obligaziun›. Anc avant tschintg onns n’avess ella mai pensà ch’ella vegnia a cumbinar in di quest pled cun far l’amur.

«Gea, giainsa a letg», fa Nescha giond en direcziun da la chombra da durmir. Era là in virivari da cudeschs, scrittiras, resti tschuf u resti che n’è anc betg tschuf avunda per la maschina da lavar. Il caos n’è betg gist captivant, cunzunt betg sche Nescha patratga ch’ella sto suenter far urden.

«Ve uss, dai insacur», di Pieder riend. El stat per lung sin il letg. Nescha sa lascha crudar en venter sper el: «Maadonna, tge puff en questa buda.»

«Ah, be lascha far. Jau gid lura suenter a far urden. Ve uss, ta tira ora.» Nescha na sa mova betg e pensa co che Pieder sa durmenta adina suenter. Betg raschieni da far vegnir el alert. Ma ella na di nagut. Ella vul uss discurrer da quai che occupescha ella gia dapi in temp: «Sas tge?»

«Tge?», dumonda Pieder. Nescha giauda anc in zichel il ruaus avant che vegnir ora cun il marmugn. «Jau fatsch in film. Be jau suletta.» I na vegn nagina resposta. Cler, quai n’è gea er betg stà ina dumonda. Suenter in amen dumonda Pieder: «In film?» Nescha fa stim exact dal tun en la vusch da Pieder. Gist quest tun è impurtant per ella. In barometer, per uschè da dir. En il tun da Pieder n’era nagut fraid ch’avess pudì offender ella. I na para era betg dad esser ina surpraisa enorma per Pieder ch’ella veglia far in film. El fa ina dumonda neutrala.

Per Nescha munta quest tun tant sco la benedicziun da Pieder per si’idea, da la quala el sa anc pauc u nagut. Igl è in’idea ch’ella considerescha atgnamain sezza per sturna. Ella è levgiada, sa maina en costas, posa il chau en il maun e guarda sin Pieder. «Sas, jau hai gia in temp quest’idea en il chau. Dapi duas emnas patratg jau trasora vi da quest film... Forsa è era quai la raschun che nus n’avain strusch ina giada durmì ensemen.»

Nescha na guarda uss betg pli en ils egls a ses um, mabain si per las paraids u en sasezza. «Jau na sai era betg propi anc co che jau vi dumagnar tut, sper il perchasa e la lavur. Avant dus dis, durant ina pausa da cigaretta en la redacziun, hai jau tuttenina savì che jau stoss far uss il film, e betg pir en tschintg u diesch onns, cura ch’ils pitschens èn en scola.»

Pieder stat medemamain en costas. El para interessà, malgrà ch’el faschess uss pli gugent insatge auter che baterlar. «Tge film fas lura? In film documentar pudessas ti gea realisar durant tia lavur.» Nescha na tradescha atgnamain betg gugent sias ideas. Ellas n’èn anc betg madiras. Ma insatge sto ella mettain gia dir: «I dat in film legher, scurril ed ironic. I va per ina gruppa bunamain terroristica da dunnas da chasa e mammas. Jau vuless mussar scenas realisticas e natiralas dal mintgadi lungurus da la dunna da chasa. Per che la glieud guardia quai, dovri dentant action.»

Uss ch’ella ha cumenzà, raquintass Nescha gugent anc dapli. Forsa schizunt da la finamira ch’ella ha cun quest film. Ma gist là è il crap da stgarpitsch. Per gliez n’ha ella uss betg il dretg visavi. Il messadi dal film, bain pachetà en action ed umor, è adressà ad umens – umens sco Pieder che na crain betg ch’igl è uschè stentus da far il perchasa. Ils blers pensan ch’i saja pipas, perquai ch’igl ha era sias bellas varts.

«E tgi scriva il scenari? Jau n’enconusch nagin che less far uschè insatge.» Pieder è uss tuttina sceptic e tema che Nescha vegnia cun in num dad x-ina emanza.

«Jau scriv el.»

Nescha ha fin uss sezza cartì ch’i saja absurd da scriver sezza il scenari. Ella n’ha mai fatg insatge sumegliant. Ma uss ri ella a Pieder en fatscha per zuppentar ses agens dubis e sias temas da betg dumagnar.

«E cura vuls ti far quai?», dumonda Pieder in zichel malpazient.

«Jau scriv mintga saira da las nov enfin las diesch, e suenter faschain nus mintga giada l’amur, sche ti pos lura anc», di Nescha en in tun da furbaz.

«Ti bain, che na pos gnanc far ina curta numera la saira», tuni da Pieder.

Nescha na po betg avair questas expressiuns, ma na lascha betg accorscher. Enstagl di ella: «Jau stoss far uss il film. Uss che mes uffants èn anc pitschens. Pli tard hai jau emblidà tut. Igl è davent ed jau na ma regord betg pli da la sdratscha tschuffa e da l’abitaziun en in caos. Probabel vegn jau in di era sco questas tattas, che cloman sin via gia da lunsch cura ch’ellas vesan ina charrotscha d’uffants: ‹Jessas tge gnoc! Cura ch’els èn pitschens èni halt schon anc charins! Quai stuais giudair!›» Nescha revolva ils egls e cuntinuescha: «Quellas han emblidà ch’ins ha il tgil plain da far cun uffants pitschens e nagin temp da giudair.»

«Ma temp da far in film, lez bain», remartga Pieder.

«Lez engol’jau», di Nescha en in tun resolut. Pieder fa bucca da rir, tira si la rassa a Nescha e stritga sias chommas. Oz ha ella en questa sgarschaivla rassa da stad cun tgirallas melnas, blauas e cotschnas. La rassa plascheva uschè bain a la buoba gronda che Nescha tirava en ella mo per Laura. En sasez eran be il muster e las colurs sgarschaivels. Uschiglio aveva la rassa in bel tagl. Il best stretg vegniva tegnì be da cordas finas e la taila loma glischnanta serrava be levet ils sains e la taglia da Nescha. Pieder giauda da palpar il corp da Nescha atras questa taila. Lura nua el si sias jeans e tira ora il t-shirt. El avra svelt la serranetga da la rassa da Nescha che va per lung las costas giu. Nescha tira ora dal tut la rassa e Pieder sa fa vi da la turta. Nescha n’è betg propi qua cun il chau. Ella patratga a sias figuras, al film, ha in pèr raschienis en il chau. Ella siemia.

Pieder è en ella, sin il sorisum, na po dentant betg vegnir. Ella sto sa prender ensemen e gidar. Tuttina na vegn Nescha betg da sa distatgar dal film. Metter ensemen en patratg la glista da cumissiuns durant far l’amur va pli tgunsch che da scriver scenas d’in film.

Nescha sa muventa en il ritmus cun Pieder. Ella schema in zichel e Pieder vegn. El sa rodla giu dad ella e di: «Es stada a Honolulu.»

«Oh, in pau pli lunsch davent», manegia Nescha e surri per consolar Pieder.

Uss ha ella survegnì quaidas e stritga la pelegna sin il pèz da ses um. «Perstgisa che jau sun stada il davos temp uschè atgna. Dapi duas emnas vev’jau quest’idea che mudregiava mai. Uss èsi ora, ed jau ma met questa saira a la lavur.»

«Mm», fa Pieder che smatga ses chau en il plimatsch e tschertga la dretga posiziun per durmir. «Ti na dastgas uss betg durmir», ri Nescha: «Jau less era anc.» Pieder avra in egl per guardar sche Nescha manegia serius. El vesa ch’igl è serius e sa legra in zichel.

«Lura na dastgas ti aber betg star là sco in pal», fa el.

Nescha sa ruschna sin Pieder, chatscha il nas en la pelegna da ses pèz ed entschaiva a bitschar las briclas da Pieder. Ella stritga el enfin ch’ella senta ch’el è puspè qua. Els bitschan, tentan, cutizzan in l’auter enfin ch’igl è strusch da tegnair ora pli, emblidan tut e spetgan tuttina da laschar ir.

«Mami gutter latg.» Lezi stat sin la sava da l’isch!

Nescha siglia or da letg, tschappa il gutter ch’il pitschen tegna en maun, bunamain curra ora en cuschina, emplenescha il gutter e turna tge ch’ella po. Speranza n’è Lezi anc betg dal tut or dal sien. Ella dat il gutter a Lezi e chatscha el en ses letg. «Ti stos anc tutter in mument, i n’è anc betg uras da levar.» Nescha turna en chombra. Pieder stgauda danovamain si ella ed els laschan schular da vegnir a fin avant ch’in rambottel possia puspè privar els da lur plaschair.

Pieder sa durmenta immediat. Er Lezi dorma puspè. Nescha sa senta prima e fit sco mintga giada suenter ch’igl ha funcziunà bain da far l’amur. Ed il caos en abitaziun, tge emporti! Per cletg n’ha Pieder betg dumandà suenter la finanziaziun dal film. Forsa crai el ch’i na vegnia tuttina betg uschè lunsch. I sto ir! Almain il scenari vul Nescha scriver.

Mia tatta ha tratg si dudesch uffants, ha manà in hotel ed anc guardà in pau da la puraria. Sche lezza ha pudì far tut quai, vegn jau bain anc da scriver ina buccada scenari sper la lavur ed ils uffants. Nescha fa adina curaschi a sasezza, pensond a sia tatta. Che la cumparegliaziun na constat betg dal tuttafatg sa ella. Ma insaco consolescha il patratg vi da la vita da sia tatta Anna Mengia, ina dunna ch’ella n’ha mai enconuschì.

Scenas I-II

Scena I (plazza da gieu)

Il maletg mussa fitg datiers in chanaster da rument da fildarom sin ina plazza da gieu. Ins auda uffants. Il sulegl tschorventa. Avieuls, mustgas e vespras schuschuran enturn il chanaster da rument. Lez è tgemblà cun palpiris da glacés, paletschas da bananas e folias da pommes-chips. La camera va da sisum il chanaster vers il funs. Giudim hai dus mails verds murdids giu in zichel. Trais avieuls tschitschan vi dals fritgs. La camera vegn anc pli datiers. Or dal funs dal chanaster dagutta glacé da farbuns, dagutta giun plaun e fa là in puz. La camera va sur il pastg zappitschà enfin tar in pitschen puz mellen cler. Sper quel sa chatta in cornet maglià be per la mesadad. Enturn il puz mellen sajettan vespras vi e nà. Pes bluts d’uffants curran sper il puz vi e passan bunamain lien. Ils uffants, ch’ins na vesa betg en il maletg, fan da pigliar, sbragian, givlan, rian e cloman.

Mattet:

Quai na vala betg!

Mattetta:

Na, quai na vala betg, ti es anc adina!

Uss stattan piuts grassluts be gist per la distanza d’in maun sper la glacé e las vespras. Ins vesa igl ur da la rassa da la poppa.

Poppa:

Mami, mami ve e guarda la mustga.

La poppa sa tschenta ch’i cumpara sia fatscha en il maletg. Ses manut vul pigliar las vespras. Curt avant che la mattetta vegn da tschiffar ellas, vegn ella stgarpada or dal maletg.

Mamma:

(agitada, bunamain isterica)

Per l’amur da Dieu, quai èn vespras. So, ed uss vegni tratg en chalzers. Alfons! Dora! Vegni immediat a trair en chalzers, uschiglio giain nus immediat a chasa.

Mattetta:

(malidia, or dal lontan)

Na, jau na tir betg en chalzers.

Las vuschs s’allontaneschan. Entant vegnan pass natiers. Chalzers da colur d’argient cun chaltgogns auts passan entamez il puz da glacé. Suenter zappitschan in pèr chalzers da culm en il puz e smardeglian las vespras.

Scena II (refugi)

Il maletg è stgir. In sfratg. In isch en il palantschieu sura s’avra. Il cler dal di entra ed i tuna giz da metal vibrant. Ins auda vuschs d’uffants da la plazza da gieu. Ils chalzers d’argient – cun in chaltgogn tschufragnà da glacé – passan d’ina stgala da metal giu. Suenter suondan ils chalzers da culm. Ils pass rebattan sin la stgala da metal. In sfratg ed igl è puspè stgir. In pair electric vegn envidà e sclerescha duas fatschas fitg differentas. Ina dunna è ferm smincada e tut radunda. Sia fatscha loma ha trais mintuns. Ils chavels èn dal tuttafatg blonds, sco quels da barbies. Ils sains grass, pressads dal portasain, sa scuflan or dal decolté da la dunna.

Barby:

Vus lais pia era entrar en nossa truppa?

La dunna che vegn dumandada ha ina frisura da skinhead. Ella è fitg magra. La fatscha è marcanta e pallida. Sia vestgadira stat en cuntrast cun sia frisura. Ella porta resti alternativ violet e chalzers da culm.

Skin:

(tun agressiv)

Jau sun pronta per il cumbat.

Barby:

Las duas autras vegnan mintga mument.

Skin:

È quest refugi segir?

Barby:

Il militar al ha construì avant 34 onns. Avant diesch onns al hai jau stritgà da la glista da mes um ed or da tut ils computers da ses biro. Avant quatter onns ha il pajais fatg in nov inventari. Là na cumpara el betg pli. Quels ch’han bajegià il refugi èn morts entras accidents dad ir cun auto. Forsa existi anc insanua tar ils Russ documents da quest refugi. Ma ils Russ han per il mument auters problems.

L’isch en il palantschieu sura sgrizia. Pass sin stgala. I rebatta puspè metallic. Baterlim da duas dunnas. In pop sbragia. La giuvna dunna che vegn da stgala giu cun il pop ha ina fatscha loma e miaivla. Ella sa lascha crudar, tegnend ferm ses pop en bratsch, en ina pultruna brina. Lura tira ella si ses t-shirt e metta il pop vi d’in sain. Lez è immediat ruassaivel. Uss remartga ella la Skinhead alternativa.

Garaschista:

(tun amicabel)

Ah, guarda ina nova. Co has num?

La Skin na vegn betg dad avrir la bucca che la segunda dunna dat tranteren.

Veglia:

(cun vusch rauca)

Quella na va betg! Quella dat en egl!

La Veglia è plain rubaglias. Ella è vestgida cun resti alv da tennis e porta ina chapitscha cun pala. Sut la rassa curta ves’ins chommas satiglias, ma brinas e musculusas.

Veglia:

(agitada e mussond sin la rassa da la Skin)

Guarda tge schubanza! Mettain ina emanza! Quai na pudain nus betg duvrar. N’has forsa gnanc uffants!?

La pitschna Veglia s’avischina. Ella stauscha enavant il mintun e guarda da sutensi sin la Skin ch’è per dus chaus pli gronda. La Skin fa dus pass enavos.

Veglia:

(nauschira)

Ti n’has segir era betg um e nagins raps. Tge vuls qua?

Barby:

Ella è persvadida. Quai tanscha. Ed ella è gia en speranza.

Veglia:

Ella vegn a tradir nus. Quai fan quels buglialatgs sanesters adina.

Garaschista:

Ah, ti survegns in pop? Ins na vesa anc nagut. Cur èsi uschè lunsch?

Skin:

En tschintg mais.

Veglia:

Enfin lura na pudain nus betg duvrar ella!

(ed attatgond la Barby)

Tge tratgas da la prender cun tai?

Barby:

(cun curtaschia uschè loma e decidida che l’agressiun da la Veglia lieua)

Ella è da buna fai. Ed uss cumenzain nus. Ti scrivas il protocol.

Veglia:

Quests protocols da cac na scriv jau betg. Quai èn mussaments. Sch’els vegnan en la detta da noss inimis.

Barby:

Lura scriva nossa noviza il protocol.

La Barby mussa cun gest nobel in pult da scola a la Skin. Sin il pult è in laptop giagl. La Skin sesa sin il banc da scola. La Veglia prenda plaz sin ina sutga da camping – il dies dretg si sco in pal.

Barby:

(en tun uffizial)

Nossa truppa da cumbat è cumpletta. Per l’emprim punct sin la glista da tractandas vi jau reparter infurmaziuns davart las pli grondas interpresas d’autos. Lura infurmescha nossa buna collega Veglia ord emprima funtauna davart ulteriuras fusiuns da firmas dad autos en ils proxims onns.

Veglia:

(dat il chau cun tschera fitg seriusa)

Jau dun a vus copias cun resumaziuns dals pli impurtants detagls. Ils multis fusiunads vegnan pli e pli ferms. La schanza da gudagnar il cumbat sa sminuescha di per di.

Barby:

Malgrà quest svilup privlus mussan mes contacts cun autras gruppas da cumbat che noss’idea piglia fieu en tuts pajais. Studegiai bain las infurmaziuns. E repeti adina puspè las trais devisas.

(accentuescha las devisas cun auzar trais giadas il pugn)

Attatgas vers la basa d’existenza dals imperis.

Bloccar il sistem da traffic.

Sa pertgirar da la politica.

(vinavant be da bass e scungirond)

Nus stuain adina ans preschentar sco dunnas naivas. Quai è nossa protecziun.

Veglia:

(interrumpa mussond sin Skin)

Ma cun questa schubelgia là? Quella traplan ins immediat!

Barby:

(tun da commando)

Tascha! Ses ami è manager d’ina assicuranza d’autos. El daventa proximamain coordinatur naziunal d’assicuranzas d’autos. Chapeschas? Nus duvrain ella per savair tge che las assicuranzas fan. Lezzas vegnan ad esser noss inimis ils pli agressivs.

Veglia:

(taxescha da spretsch la Skin)

Ella na vegn betg a tegnair ditg quest um, betg schanza.

La Skin mussa cun in det sin ses venter e fa ina bucca dultschina da rir.

Veglia:

(chapescha)

Il pop? Da quest tip d’assicuranzas? Co fa quella da dumagnar in um en letg?

Skin:

(sitg)

El è pervers.

Veglia mussa levamain respect.

Barby:

Jau repet anc ina giada, nus stuain ans preschentar sco dunnas naivas. Quai n’è betg grev en noss circuls. Ins vegn ad inculpar verds u militants. Enfin ch’els han savurà la pulvra avain nus daditg nossa victoria.

Veglia:

(puspè sceptica pervi da la Skin)

Quella là han ins immediat. Quella na va betg a prà cun noss concept.

Barby:

Ella ha gia engirà tut. Ella marida. Ella daventa chasarina dal coordinatur d’assicuranzas.

(surri cun gust)

Lez na sa dentant anc nagut.

Veglia:

Tge?! Uschè in tip na marida mai quella là.

Skin:

(sco en passant)

Ier saira ha el dumandà da maridar. El è stà en schanuglias. Jau hai ditg che jau na sappia anc betg, sche jau veglia el. El è tut consternà.

(fa ina bucca sco sch’ella avess cumpassiun dad el)

Garaschista:

(plain admiraziun)

Ti has gea planisà tut ordavant. Uauu!

Skin:

Da manidel!

Veglia:

(tranter respect e disgust)

Co has ti pudì far in pop cun in tal monster!? Cura che nus avain maridà, n’eran noss umens anc betg en questas posiziuns. Els eran anc emprendists u emploiads. Tut era romantic. Uss èn els tabaloris gross. Jau n’avess mai fatg uffants cun in manager.

Skin:

(faschond l’innocenta ed examinond sias unglas nairas)

I dat ozendi bancas da sems. El crai sa chapescha ch’il pop saja dad el.

Barby:

(interrumpa ed admonescha)

En diesch minutas stuain nus avair finì. La plazza da gieu è uschiglio vida e nus na pudain betg ir en il liber. Jau surdun a tai, Garaschista. Ti pos orientar davart l’ambient.

Garaschista:

(tegna anc adina ses pop sin bratsch)

Jau n’hai betg fatg la documentaziun cumpletta. Igl è difficil da rimnar da questas chaussas a chasa. Mes um è allergic sin quellas scrittiras. Jau hai gia da far avunda cun tegnair secret las lavurs da notg en la garascha.

Veglia:

(furiusa, malpazienta)

Nus stuain agir! Far lignlogn cun leger adina la medema fuira n’ha nagin senn. Uss hai num derscher l’imperi avant che tut va chau piz.

Barby:

(en tun da reprimanda)

Ti Veglia surprendas la documentaziun d’ambient. Quai fa la firma da tes um tuttina. Per far reclama per autos ston els la finala enconuscher il stan da la scienza. Ti dovras be guardar enturn in zichel en il biro strategic da vossa firma d’import. Chapì?

La Veglia dat il chau.

Barby:

(puspè vers la Garaschista)

Jau sper che ti hajas pudì accumplir tractanda trais.

Garaschista:

Ils pizs èn tuts montads a las charrotschas da pops. Nus pudain cumenzar.

Veglia:

(siglind si da la sutga cun in sbratg da guerra)

Il cumbat entschaiva.

Barby:

Cura pos montar las installaziuns per nossa noviza? Ella ha in char annex per il velo, per metter en ses pop. Quest model qua.

(tanscha vi ina broschura)

Garaschista:

Puschmaun.

Barby:

Na vai betg enfin damaun? Nus avain lura scolaziun. Nus stuain entschaiver immediat. Quai è era gist l’ultima tractanda: Garaschista orientescha nus davart la scolaziun!

Garaschista:

Damaun la saira a las 22.00. Scolaziun en la garascha centrala da mes um. Vus stuais prender pitschnas lampas da maun. Nus na pudain betg far glisch.

(ed a la Skin)

Jau prepar enfin lura il char annex per tes velo.

Cumpadials, settember 1914

Els avevan durmì a Curaglia tar parents ed eran levads baud per sa render encunter chasa. Cumpadials è uss gia en vista. Uschiglio sa legrava Anna Mengia adina da vesair quest vitget cun las chasas ed ils uigls brins en in fop a la spunda sur il Rain. Questa giada ha ella dentant pli che mo starment. Sin via a chasa aveva il bab raquintà ad ella ch’els hajan puspè stuì emprestar daners e che la mamma haja stretg mintga saira.

Anna Mengia na tema betg la lavur che spetga ella a chasa. Igl è plitost l’egliada da la mamma. Lezza vegniva immediat a s’accorscher tge che occupava sia figlia. Ma Anna Mengia engira a sasezza da betg dir pled ni dal cuschinier ni da l’Englais.

Il bab Barclamiu maina la charrotscha enturn ina storta ed engiu encunter il vitg. Avant els remartga Anna Mengia ina siluetta. Quai è gea Steven. Questa chapella, la channa, quest vestgì. Na, nunpussaivel. Ella tschiffa senza patratgar il bratsch dal bab, uschè ferm ch’el retira las mastrinas.

«He tge has?», fa il bab: «Vesas spierts?»

«Naba.» Anna Mengia è gia sa revegnida. La sauna raschun di ad ella che quai possia nunpussaivel esser Steven. Tuttina, ses cor batta. Da davosvart sumegli exact el. Uss è il chaval suenter a quest um cun valisch. El va in pau or da via, metta giu la valisch ed auza il chau. Anna Mengia na po strusch pli trair flad ed avess il pli gugent anc ina giada tschappà il bab per la mongia. Ella guarda en ina fatscha ch’ella enconuscha e ch’è tuttina betg la dretga.

«Olla, Gieri Antoni, turnas era?», cloma il bab giu da la charrotscha. Anna Mengia sa senta sco sturna. Ella percorscha ch’ella ha avert la bucca e fixescha l’um ch’è vestgì a moda englaisa. Il giuven respunda uss insatge che Anna Mengia na chapescha betg.

«Lura bain sche ti has gì servetsch tar la medema famiglia», fa Barclamiu. E l’um che discurra la fallada lingua en questa vestgadira englaisa respunda: «Probabel èsi la davosa giada che jau sun stà a Londra.»

Pir uss sa revegn Anna Mengia plaunsieu. Igl è Gieri Antoni ch’è turnà da la stagiun en l’Engalterra. Ella ha gia onns betg vesì il figl da sia cusrina che dat scola l’enviern en il vitg vischinant. El va mintga stad a far stagiun en l’Engalterra u sco scolast privat tar famiglias.

«Uei, Anna Mengia, has gì hefti vi en il Tessin?», vul el uss savair dad ella.

«La chasa era plaina. Igl ha dà da far detg avunda.» Gieri Antoni observa ils lefs dad Anna Mengia durant ch’ella discurra. El guarda sco l’hotelier dad Ascona. In’egliada penetranta senza tadlar tge ch’ella di.

«Sche lain far ed ir. A revair Gieri Antoni.» Barclamiu dat in zuic a las mastrinas, «hüüüü», ed il chaval trotta vinavant.

«Jau met mia valisch sin il char», cloma Gieri Antoni suenter e smaina sia bagascha davos sin il char. «Jau vegn lura sperasvi per ella.»

«Per quest tschancun avess el pudì purtar sez sia valisch», fa Anna Mengia si per il bab, uschespert che Gieri Antoni n’auda betg pli els.

«Geagea, el è creschì si sco mat persul ed è in zichel in cumadaivel.» E suenter in mument che Anna Mengia è gia en in auter lieu cun ils patratgs agiunscha il bab: «Para ch’el dat scola stupent, e la musica dirigia el era bain. Quai fiss in per tai.» Anna Mengia vegn bunamain sturna. Ella sa ch’il bab na di quai betg per spir levsenn ed ella sa defenda: «Nus essan parents. Quai na va betg.»

«Oh quel zic parent. Ti es la finala be onda da cusrins dad el», ri il bab.

Sfradur va tras il corp dad Anna Mengia. Ella cumenza a bragir dadens giu, e las larmas supprimidas fan mal en sia gula. Ella less esser ad Ascona, ma la charrotscha entra en il vitg da Cumpadials.

Igl è ina savur aschina che vegn da la sadella da lavadiras per ils portgs. Anna Mengia na sa betg sch’ella ha gugent questa savur u betg. Strusch entrada en uigl entschaivan ils purschels a givlar. Ma Anna Mengia na fa betg prescha da pavlar. Ella metta giu la sadella, fitga ils mauns en la taglia, lascha pender il chau davos giu ed emprova da stender il dies. Il chau vegn enfin la trav.

L’entir di star davant giu. Dapi ch’ella è arrivada, è ella trasora stada davant giu. Danor cura ch’ella ha salidà la mamma, lura è ella stada sidretg. Ellas han fixà per in mument ina l’autra. Per ina zucca ha Anna Mengia pudì leger legria en ils egls da Mariuschla, ma lura è l’egliada immediat sa midada.

La figlia aveva gì il sentiment che sia mamma remartgia mintga patratg. Tuttina n’era l’anguscha betg pli uschè gronda sco uschiglio cura ch’ella leva zuppentar insatge da sia mamma. I n’era mai crudà si a la figlia che sia mamma era goba. I na pudeva betg esser che la mamma era spussada uschè fitg be dal stretg. Na. Uss en uigl patratgond al bainvegni da la damaun, pensa Anna Mengia: «Jau sun vegnida pli ferma, perquai para la mamma uschè flaivla.»

«Tge èsi cun tai, Anna Mengia?» Ils pleds da la mamma che stat tuttenina davos ella, siglientan Anna Mengia tut sidretg. La figlia senta che Mariuschla na vegn betg a laschar luc e furar fin ch’ella sa tge ch’ella vul.

«Oh, jau hai gì da stender in zichel il dies», respunda la figlia senza guardar sin la mamma.

«Ti sas exact tge che jau manegel. Ti rias durant che ti mundas tartuffels ed es absenta en davos maisa. Jau vi savair vi da tge tabalori che ti es ta pendida là giu.» L’entir di era la figlia guntgida ils egls da la mamma. Uss guarda ella en fatscha ad ella: «Ti sas gea ch’il patrun è in huder.»

«Pervia da lez na ris ti betg. Tgi èsi?»

«Il cuschinier ha dumandà da maridar», fa Anna Mengia truschond flucs en las lavadiras. La mamma stat uschè dretg si sco pussaivel cun ses dies gob e fitga sia figlia: «Ti n’has bain betg fatg malschuber?» Anna Mengia patratga stagn e bain al cuschinier e di cun tun spaventà: «Tge tratgas era?»

«Vuls ti quel?», dumonda la mamma cun tun sitg.

«Jau na sai betg», replica Anna Mengia e sa metta londervi da nettegiar il bigl da portgs. La mamma observa la figlia da la vart en: «Sche lura prendas ti in da qua e na vas betg pli là giu a far stagiun.» Anna Mengia auza la sadella da lavadiras che cuntegna, danor ina u l’autra paletscha da tartuffels, pauc da gross. Ella derscha las lavadiras uschè andetg en il bigl ch’i sprizza. La mamma sto spert far in pass enavos.

«Là giu pajani dentant pulit», fa Anna Mengia sa spruvond da tegnair sia remartga uschè fraida sco pussaivel. La mamma guarda sin ils nas dals portgs che vargan sut la paraid ora e smagliazzan en il bigl.

«Il bab va questa saira a pajar in pau dals daivets. Questa giada na tanschi betg da metter da la vart insatge per maridar per tai», di Mariuschla da bass. Anna Mengia stumpla la grascha da portgs en il fussà, va ora, metta en il scussal intgins pugns resgim e turna en il chamon da portgs. Durant ch’ella sterna il resgim, observa ella dascusamain la mamma. Lezza guarda pensiv sin ils portgs sco sch’ella avess gia uss da decider, tgenins che sajan da mazzar en in mais. Lura auza ella l’egliada e di ad Anna Mengia sco da discurrer cun ina dunna ch’è a pe ad ella: «Ils marenghins stuain nus avair.» Mariuschla sa maina vers la porta d’uigl ed enten ir fa ella anc: «Il Gieri Antoni ha lura dumandà suenter tai, cura ch’el è stà per la valisch. El lascha salidar. Ti eras en giagliner.»

1998 societad

Questa stgatla d’ina mamma avess Nescha pudì trair per las paraids oz en damaun en il rudè d’uffants. La gronda scadiola cun café stat sin maisa e spetga da vegnir bavida. «Uss vi jau baiver mes café ed avair diesch minutas repaus. Suenter pudais vegnir ora», di Nescha a sia buoba.

«Jau sun gia daditg en chombra. Il Lezi e la Laina èn pir uss vegnids en ed jau vi uss vegnir ora. Jau na poss gnanc tadlar cassettas, quels fan ina tala canera.» Laura sa tegna vi da la pigna sco sch’ella temess che Nescha tschiffia ella e runia ella cun forza viaden en chombra.

«Laura, ti vas en chombra! Be enfin che la lantschetta gronda da l’ura è giudim. Ti vesas gea l’ura dal clutger davent da tes letg. La lantschetta è prest giudim.» Laura guarda sin l’ura cuschina, vesa ch’i na va propi betg ditg pli e di: «Ma suenter gidas a bajegiar puspè quest chastè da legos ch’il Lezi ha rut.» «Gea, cler, fatsch jau.»

Nescha auda ch’i vegn svidà ora la chista cun duplos en chombra. Lezs aveva ella ramassà avantmezdi gia duas giadas. Ella sesa sper sia scadiola da café ed evitescha da guardar sin la maisa cun ils tagliers da gentar ed il tartagnim dals uffants. Lezi e Laina avevan bavì cun stroms e sufflà in a l’auter il suc d’oranscha en fatscha. Sch’ins passava uss sin il plaun, schluppinavi, perquai ch’ils stgalfins tatgavan vi dals daguts sientads.

Nescha fima sia cigaretta da dessert. Uss vegnan endament da tuttas respostas ch’ella avess pudì dar a questa psicologa da hobi. Nescha buglia da la gritta.

Gia la damaun aveva Lezi ditg: «Jau na vom betg», ed el aveva manegià cun quai il rudè d’uffants. «La Lara Piller toffa.» Lezi na po betg avair la manadra dal rudè. Laina tschiffa immediat si questa remartga e fa: «Piller toffa.» Ed ils dus rambottels fan risadas. Nescha sto rir internamain e studegia, sche Lara Piller toffia propi. La manadra dal rudè era adina vestgida tip top, bunamain memia eleganta per il gust da Nescha. Laina e Lezi dentant filan vinavant lur raschieni ed els vegnan plaunsieu memia ordinaris per Nescha.

«Fudi freda Lara Piller», di Lezi a sia sora ch’è in onn pli giuvna, ma bunamain tuttina gronda. Laina ha in tschaffenun e givla. Ma avant che la pitschna vegnia da repeter sco in papagagl quai ch’il frar ha ditg, dat Nescha tranteren. «Uss èsi finì. Nus stuain laschar schular d’ans trair en. Lezi, va sin tualetta e fa pisch, e ti Laina...». Nescha vesa che la pitschna ha in lajet che sa rasa enturn ses tgilut. Il liquid ha gia bagnà ils tocs da puzzle sper ella: «Ed a ti mettain nus si sdratsch.» «Na, betg sdratschi! Fudi freda.»

Lezi stat airi avant l’entrada dal rudè d’uffants. Nescha entra cun Laina che va immediat tar la manadra a dar il maun. Nescha stat sco sin spinas: Speranza na di la pitschna nagut da tgils che toffan e spizzan. Lezi fa il botsch ora sin il trottuar stretg. Camiuns stgadainan sper el vi. Cura che Nescha è segira che Laina na bagliaffa betg da memia, va ella giuadora, tschiffa Lezi stagn per il maun, tira el en l’entrada e serra immediat l’isch.

Las mammas dals auters uffants na percorschan nagut. Ma uss vul Lezi nungrazia trair en ils stgalfins. Nescha emprova cun tut ils rampins. I n’è da far nagut. Dentant sesan ils uffants gia en il rudè e chantan la chanzun da bainvegni. Lura il gieu cun ils dets. Nescha runa ses figl en la stanza nua ch’ils auters uffants sesan sin lur sutgas pitschnas. Intginas mammas èn gia idas, autras stattan anc là ed observan ils pitschens.

Lezi sa tegna ferm vi da la chomma da Nescha. Lezza vesa che Laina sesa tranter ils auters en il rudè. Laina stess senza far problems en il rudè. E sch’ella avess dastgà restar, avess Lezi probabel era plaschair. Ma gliez na va betg: «Laina è anc memia pitschna. Ed il Lezi avess trasora da dar adatg da la sora empè da pudair sa sviluppar libramain», aveva la manadra dal rudè explitgà cura che Nescha aveva fatg la proposta. Ma Nescha sa ch’i fiss exact il cuntrari: La pitschna Laina avess quità dal frar grond.

Sper Nescha stat ina mamma che guarda cun cumpassiun sin Lezi e lura cun rubaglias sin il frunt sin Nescha. La dunna s’avischina e scutina en l’ureglia a Nescha: «Ins sto halt pudair laschar dar ils uffants.» Nescha vul rir l’emprim. Ma guardond sin la dunna che fa ina fatscha seriusa, va in chametg fraid tras ses corp.

Nescha avess il pli gugent sdarmanà questa dunna encunter la paraid nua ch’i penderlavan da tuttas sorts zambregims d’uffants. In maletg aveva in bellezza tac viv cotschen, ed in pèr sdrimas da colur resch cotschna eran culadas da la paraid giu.

Jau avess duì dumandar quella dunna sch’ella legia savens ‹Wir Eltern› u haja sias sabientschas or d’in cudesch da psicologia dal Manor, tratga Nescha. «Mamma, la lantschetta è giudim, fas uss il chastè», cloma Laura ora en zuler. «Jau stoss dustar giu da maisa e far la cuschina», sa dosta Nescha. «Na, uss vegns. Ti has empermess!» Nescha persvada la buoba da far l’emprim ils pensums e sa metta vi da la lavur en cuschina.

Laina aveva pront fatg in pisch en scoletta sin la sutga pitschna, malgrà ch’ella aveva ina mes’ura avant gia bagnà il puzzle a chasa.

Ils uffants fan in tumult pervi dal pisch da la Laina, e Nescha ha tuttenina dus rambottels che sa tegnan vi da sias chommas. Cura ch’ella vul ir dad isch ora cun omadus di la manadra: «Gea, giais a chasa cun Lezi?» «Gea.» Nescha porta Laina sin il chalun e senta co il bletsch dal pisch va tras ses t-shirt.

«Sche Vus al prendais uss cun Vus, sche vegn el mai pli», di Lara Piller. E quai tuna in pau da curs da manadras da rudè d’uffants, pari a Nescha. Tuttina dumonda ella: «Duai jau propi al laschar qua?» Lara Piller dat il chau. Nescha tschiffa Lezi ferm per il bratsch sura e stumpla el puspè dad isch en. Il buob cumenza a sbragir e Nescha serra immediat l’isch davos ella, entant che Lara Piller tegna enavos il mattin.

In’ura pli tard. Nescha è turitgada per il vitg enturn cun Laina en sia vestgadira bletscha ch’ella entaupa ina mamma che sa da dir: «Voss buob è en il rudè avant isch e bragia.»

Cura che Nescha arriva tar il rudè è l’isch serrà cun clav ed ella sto spluntar bravamain enfin ch’i vegn avert. Lezi stat là, anc adina en giacca e chalzers, ma n’ha almain naginas larmas pli en fatscha.

Suenter gentar sa fa Lezi lura da grond si per Laura: «Jau sun stà el rudè d’uffants. Tut persul!»

Dustond las chazzettas patratga Nescha a ses scenari. Las persunas èn skizzadas. Il meglier plascha ad ella la scheffa, la Barby grossa, autoritara cun sia curtaschia stravagada. Avant in onn aveva ella cumenzà cun elan, ma lura... Nagina peda ed energia. Questa saira ma met jau londervi, pensa ella. En chombra d’uffants sbragia Laura, e Lezi curra en cuschina: «La Laina ha fatg pischi sin ils pensums da la Laura.»

Scenas III-VI

Scena III (garascha)

Notg. I plova. Ins vesa in paltaun, dasperas pneus emplunads. Stivals alvs da lac cun chaltgogns auts ed ina chadaina da decoraziun d’aur s’avischinan e sursiglian il paltaun. La camera va suenter als stivals e mussa plaunsieu l’entira persuna: mantè alv da lac, chapè alv da lac, paraplievgia alv. La persuna sa ferma avant ina gronda porta-garascha. La Barby sa maina e stat grad airi. Or da ses mantè vegn in fazielet rosa da saida cun musters d’aur. Cun tschera severa ed ina ruassaivladad maiestusa sa persvada Barby ch’ella na vegn betg observada. Lura avra ella la sava da l’isch pitschen en la porta gronda da la garascha. I tgula levet. La Barby prenda or da sia tastga alva da lac ina lampa da maun, envida ella e va vers in sumbrival. Avant ch’ella vegnia da stuschar davent la taila s’avra quella. La Garaschista en in overal blau tartagnà stat là.

Garaschista:

Avais els?

Barby:

Gea. Dentant be trais.

Garaschista:

In gutter avess tanschì per oz.

Ella prenda cun tutta precauziun ils gutters che la Barby dat ad ella ed als metta en ina stgaffa ch’ella serra cun clav.

Barby:

Es vegnida da preparar il char annex?

Garaschista:

In indriz manca anc, ma las armas principalas per la battaglia èn montadas.

(Ella guarda da lumpazi. Lura vegn in tugnim da pop or dal babysitter electronic).

Na, betg uss!

Barby:

È tes um en l’abitaziun?

Garaschista:

Na, lez è davent l’entira saira.

Barby:

Sche lascha sbragir in zichel il pop.

Garaschista:

Quai dastgavan ins far da Voss temp. Oz na fan ins betg pli da quai.

Il tugnar dal pop vegn pli flaivel. La tensiun en la fatscha da la mamma tschessa. L’isch pitschen tgula puspè ed atras la garascha rebattan pass da duas persunas. La Veglia entra en costum da loden cun in chapè da chatschadurs sin chau. Davos ella, dus chaus pli gronda, la Skin. Sia vestgadira è tut giutta e sia cresta penda dad ina vart giu. La Veglia dat spert il chau ed examinescha lura las charrotschas da pops ed il char annex. La Skin tira ora la giacca che dagutta e sesa sin in banc da lavur. In’ura baselgia dat.

Barby:

Ils zains da son Sebastian dattan las diesch. Quest mument èsi da tegnair en memoria. Generaziuns vegnintas vegnan a leger la data dad oz en lur cudeschs da scola sco il di da naschientscha da la revoluziun...

Veglia:

(dat tranteren cun sia vusch rauca)

Na fa betg lallas. Nus lain savair co che quests chars funcziunan.

Barby:

(faschond egls gronds e sa drizzond a la Veglia)

Tes num venerà, mia chara, ed era quels da nus trais autras onestas, vegnan ad esser stgalprads en monuments. Che Dieu dettia a nus la benedicziun.

(ella volva ensi ils egls; lura sa maina ella vers la Garaschista)

Uss pos ti instruir nus, chara. Mussa a nus las armas che ti has stgaffì.

Garaschista:

Qua è Vossa charrotscha, Barby.

Ella mussa sin la charrotscha surtratga cun taila melna ch’ha scrit si dapertut ‹Oma› ed ‹Opa› en colurs da pastel. Ella tira in telecumond or da la tastga sut la manetscha dal char. Il telecumond ha quatter buttuns gross e sumeglia in da quels dad avrir e serrar portas da garaschas.

Garaschista:

Vossa charrotscha ha quatter funcziuns. Sche Vus smatgais il buttun cotschen, vegn il piz dretg viadora. Quel è per sgriflar las varts. En il piz è in diamant che sgrifla fin e schuber. Per ch’ins na stettia betg pendì vi dad ina crenna, hai jau construì in scharnier che serra nà il piz. Sin la radundezza normala avess il scharnier dentant betg da reagir. Endadens hai numnadamain ina plima che gulivescha midadas successivas da pressiun.

Veglia:

(agitada)

Fa vinavant! Mussa co quai sajetta viador!

Barby:

Dastgass jau gist smatgar? Tge buttun èsi?

La Skin sa fultscha era natiers e less smatgar. Tuttas trais zappitschan cun ils pes.

Garaschista:

(tegna anc per sai il telecumond)

Ils buttuns han segns da palpar. Uschia pon ins era dar ils cumonds cun il telecumond en satg.

(uss dat ella il telecumond a la Barby)

L’emprim il cotschen.

La Barby tegna l’apparat cun respect. Ella tschertga il buttun cotschen, stenda l’apparat en direcziun da la charrotscha e chatscha ora il piz da la lieunga.

Barby:

Attenziun!

Sssc.

Ina ramur sco sch’in paraplievgia automatic vegniss avert, be pli da bass. In piz lung e cumpact da metal traglischant cumpara sper la charrotscha.

Veglia:

(trumpada)

Quel è bler memia lung e gross. Quai gea tut che vesa.

Garaschista:

Quel è be per parcadis, nua ch’i n’ha nagina glieud.

(lura vers la Barby)

Uss pudais smatgar il blau.

La taila dal tetg da la charrotscha sa sparta ed in gross urset brin cun ina chapitscha cotschna penderlescha nauador.

Veglia:

Tge hantieri è quai era? Nus n’essan betg qua per far termagls.

La Veglia vul tschiffar l’urset.

Garaschista:

(sbragia)

Halt!

(ella retegna la Veglia il davos mument)

La chapitscha cotschna cuntegna fildaroms cun finezza guglias. L’urset be para da penderlar giu dal tetg. L’urset è fermà cun ina plima e ballucca perquai. Ma la chapitscha è steria. Ella stat tut airi. E las guglias lien, lezzas fan bellezza sgrifladas ch’èn l’emprim nunvesaivlas. Las guglias van perfin tras ils lacs ils pli novs e pli resistents. Ins sto dentant smatgar in pau encunter las costas. La chapitscha da l’urset isolescha il sgrattim da las guglias, uschia ch’ins n’auda nagut dal tut.

Barby:

(cun vusch dultschina e chantinanta)

Prima, mia buna! Quai has ti fatg grondius! Demonstreschas quai a nus?

Garaschista:

Na. Ils sgriffels ch’i dat be da nossas armas na dastgan noss mecanists betg chattar en questa garascha.

Barby:

Uss mussa a nus quai cun il tissi.

La Garaschista struvegia vi d’in buttun da la charrotscha. Il buttun sumeglia in buttun da pressiun. Ma suten è in viertgel da struvegiar sin ina pitschna rusna. Lura avra la Garaschista la stgaffa cun ils gutters e prenda ora in. Las trais observan plain admiraziun mintga moviment da la Garaschista. Lezza prenda in finezza culin da plastic e lascha cular intgins daguts en la rusna. Lura serra ella la rusna cun il viertgel.

Garaschista:

Il tagl cun l’acid dastga be vegnir fatg sch’igl è serius. Per exercitar a chasa na dastgais vus betg duvrar questa funcziun. Igl è il buttun verd che va il pli vess sin il telecumond. Ins po nunpussaivel smatgar el per casualitad.

Barby:

Dastg’jau uss?

La Garaschista dat il chau e mussa sin il chanaster sut la charrotscha. Tuttas guardan plain mirveglias sin il punct che la Garaschista fixescha cun in surrir satisfatg.

Plop!

Da vart da la charrotscha sajetta viador in ballun sintetic alv. La camera s’avischina. Orasum è il ballun radund sco ina culla e sin questa culla è insatge finezza giz che traglischa.

Garaschista:

Il diamant è bagnà cun noss tissi e quel fa bellezza sgrifladas che vegnan immediat da ruina. La ruina maglia atras il sturs.

Scena IV (avant porta)

I daratga. La porta da la garascha s’avra. Ins auda risadas e vuschs che dattan adia. L’emprim vegn la Skin cun velo e char annex. Malgrà la daratga bitta ella sia giacca en il char davostiers, sesa sin il velo e svanescha en la notg. Lura suonda la Veglia. Ella stauscha ina charrotscha sportiva cuverta d’in plastic. La Barby dat adia a la Garaschista.

Barby:

(vusch auta e tun chantinant)

Grondius. Igl è admirabel co che ti lavuras. Jau vegn per mia charrotscha sco ch’igl ha chalà da plover. Aaah, jau ma legrel uschè fitg sin l’emprima acziun. Il pli impurtant è dentant che tuttas spetgan anc trais dis. Il cumbat cumenza pir lura. Ed adina tegnair endament: Mai far acziuns senza uffants en las charrotschas. Quai fiss dubius.

Garaschista:

(dat levamain enavos)

Quai avais Vus uss ditg tantas giadas.

Barby:

Gea, gea, ti fas segir tut en urden. Ma nossas duas collegas?

Cun duas rubaglias en la fatscha grassa guarda ella viadora sco da tschertgar la Veglia e la Skin. Lezzas èn daditg svanidas en la tschajera.

Garaschista:

Jau stoss serrar.

La tschera da la Barby sa mida immediat en cordialitad sfurzada.

Barby:

Ah gea, sa chapescha. E siemia dultsch da sgrattims.

Garaschista:

(ri)

Engraziel, Vus era!

Scena VI (sin via)

La Skin va cun velo en in tempo orrent tras la notg. I plova. La camera mussa ses maun bletsch che tegna il telecumond. Ella smatga in buttun e guarda enavos. In grond elefant da plisch varga or dal char annex. El ballina si e giu. Ma il nas cotschen stat grad airi. La Skin smatga puspè in buttun. Sssg, l’elefant svanescha en il tetg dal char. Sco dad arrivar en il final lascha la Skin dar las crutschas dal velo, stenda siadora la bratscha e dat in sbratg da victoria.

Uss maina ella ses velo en ina via cun dapli traffic. Ella va l’emprim sin il trottuar. Cura che lez vegn pli stretg, cuntinuescha ella sin via. Autos vargan. La Skin dat en ils pedals. Ella buffa e va tuttina anc pli spert. Trasora guarda ella enavos sco sch’ella vegniss persequitada. Ses paucs chavels èn giuts e pendan sur la blutta. Sia vestgadira è bletscha e tatga vi dal corp. Tuttenina sblatscha ina tschalattada d’aua tschuffa entamez sia fatscha. Cura che la Skin vegn puspè dad avrir ils egls, fixescha ella immediat il numer d’auto davant ella. Sia fatscha s’endirescha. Ella stat sin ils pes en ils pedals e va sc’ina narra.

Scena VI (sut ils chastagners)

In lung Mercedes cler parchescha sut chastagners avant in hotel. L’emprim vegn in paraplievgia or da l’isch da l’auto. Il paraplievgia s’avra. Lura suondan chommas en chautschas finas. I dat ina sbattida da l’isch.

La camera mussa egls pitgivs davos il bist dal chastagner. Els observan. Giu dals chavels da la Skin dagutti e da ses frunt cula suaditsch. Or da sia bucca buffa aria chauda.

Las chommas en chautschas finas stattan airi avant in chastagner. In radi da liquid mellen e fimant sprizza sin il bist dal chastagner. Ils davos daguts crodan damanaivel dals pes che vegnan or da las chautschas finas. Sin ils chalzers da l’automobilist sa tschentan be dus daguts pisch. Da l’hotel sorta glieud, ed ils chalzers s’allontaneschan en prescha.

Sper il bist dal chastagner ora van las rodas dal velo e dal char annex. Ellas sa muventan vers il Mercedes. Il nas da l’elefant smatga il sturs cler e fruscha l’auto sco sch’el less sientar sia costa.

1998 peschs, pulmex e maionesa

Pistola, buis, spadas, bastuns, spada d’argient, segirs, scuts, lantschas, paliets, cuzer da frizzas, balesters, artgs, chavals. Quests pleds èn scrits sin il fegl A4 che penda vi da la stgaffa da spezarias en cuschina da Nescha. Sisum il fegl stattan scrit ils trais nums Laura, Lezi e Laina in sper l’auter. En la tabella èn notadas cifras. Laura posseda trais spadas, duas buis, trais segirs, dus scuts, trais paliets e divers cuzers, balesters ed artgs. En tut ha ella 22 guaffens da guerra. Lezi ha be 18 armas. Persuenter è el en possess da la pistola e da la spada d’argient. Da quellas datti mintgamai be in toc.

Laina ha tuttina blers guaffens sco Lezi. Perquai ch’ella na s’interessa dentant betg uschè fitg da quai hardumbel, han ils dus auters dà ad ella las armas main attractivas. A Laina n’emporta quai nagut, basta ch’i fa la parita ch’ella haja tuttina bler sco tschels dus. In zichel giustia ha Nescha dentant tuttina pretendì. Ella ha insistì ch’ils dus gronds laschian a la pitschna ils dus pli bels chavals.

Dapi che la tabella dad armas penda en cuschina, na datti betg pli uschè bler guerra tranter ils fragliuns, almain betg pervi da las armas.

Schegea ch’ils uffants na san betg leger la tabella, han els tuttina in pulit respect da quella. Sch’in ha il sentiment che l’auter haja puspè fatg ina rearmaziun, vul dir engulà armas d’in auter, ha Nescha da prender la glista giu da la stgaffa da spezarias e lura vegn dumbrà: «Lezi ha d’avair ina buis, Laura duas, Laina ina. Lezi ha ina, duas, trais, quatter segirs, Laura ha era ina, duas...» Per la pasch dovri para tuttina in tschert equiliber d’armaziun. Ils uffants han educà l’anteriura pacifista Nescha ad ina guardiana per l’equiliber d’armaziun.

L’entschatta vegnivan las armas importadas illegalmain. Nescha aveva scumandà armas en si’abitaziun. Ils uffants mussavan dentant dascusamain maletgs en catalogs a tats e tattas. Lezs devan alura il chau e rievan cun ils pitschens davos il dies da Nescha. Uss vegnivan ils giavischs gia exprimì dad aut e las empustaziuns devan ils uffants atras per telefon a lur importaders d’armas. Nescha scheva nagut pli, empruvava da tragutter da vid la resignaziun che steva fitgada en la gula e na leva betg svanir.

Lezi chattava mintga damaun il magasin d’armas zuppà da Laura e sblundregiava quel durant che lezza emprendeva ses emprims bustabs en scola. Cura che Laura vegniva a chasa, controllava ella immediat, che tut saja anc en il dretg lieu sco quai ch’ella aveva postà. Per ordinari n’eri betg. Lura fascheva ella sfratgs. L’emprim cun il frar, suenter cun la sora ed il davos cun Nescha: «Na pos betg dar adatg ch’ils pitschens na giajan betg vidlonder!» Larmas, gridas, fridas sin tuttas varts.

I scalina. «Lezi va ed avra l’isch. Laura turna da scola.» Nescha volva il pesch, quai vul dir las trais parts dal pesch che n’aveva entir ed entratg betg plazza en la chazzetta da brassar. Il turnister vegn sdarmanà giun plaun ora en la gardaroba e Laura curra ina lingia tar ses indians e cowboys da lego.

«Mamma? Quants balesters hai jau da vair? Guarda ina giada sin il cedel!»

«Spetga in amen. Hm, ah qua: Ti has d’avair trais.»

«Qua èn aber quatter», recloma Laura.

«Oh, quai è bain flot, sche ti has in dapli», manegia Nescha ch’è enzugliada da la vapur da cuschinar.

«Naaaaa! Uss èn quels puspè stads vi da mias chaussas», e Laura pitga cun ils pugns giun plaun per punctuar sia gritta che n’è quella giada betg uschè massiva.

«Suenter gentar dumbrain nus lura tut», fa Nescha e per sviar ils patratgs: «I dat in pesch.»

«Mm. Sas tge, mamma, en scola n’ha nagin gugent peschs, quels dian tuts bää.»

«Quels na san betg tge ch’è bun», e lura cloma Nescha era ch’ils pitschens en chombra audian: «Vegni a gentaaar!»

Lezi e Laina na vegnan betg, n’han mettain betg gronda fom. Els han litgargnà zutgers l’entira damaun. «Gentaaaaaar, uschiglio mangia Laura tut», cloma Nescha anc ina giada.

«Mamma, els èn en il bogn e la Laina è tut bletscha», vegn uss Laura a raquintar. Nescha metta dabot la chazzetta cun il pesch sin maisa e fila en il bogn. I n’ha per fortuna anc betg dà in’inundaziun. Ma la pasta da dents è struclada ora en il lavabo e liongias alvas sa nodan en l’aua.

«Vuls era in pesch?», fa Lezi amogna a Nescha.

«Quai bun», di Laina cun la bucca tartagnada da pasta da dents rosa d’uffants. Ella ri ch’i fa foppets en sias vistas, smatga ensemen ils egls e tegna vi a la mamma la tuba vita.

«Oje, has mangià tut?», suspira Nescha: «Ve, jau tir ora quest resti bletsch e lura giainsa a gentar.» La mamma vul prender Laina, ma Lezi protesta: «Na, nus avain qua peschs da mangiar!»

«Dastg jau chavar ora ils egls per Laina?», dumonda Laura. «Gea.» Nescha è in zichel loscha che ses uffants han gugent peschs e ch’els mangian legums e perfin spinat. Sch’ella è sincera sto ella dentant laschar valair ch’ils uffants scumbiglian il spinat en il taglier mintgatant cun il sablun en la sablunera. E mangiar peschs è plitost ina lecziun d’anatomia ch’ina tschavera.

Laura chava ora cun devoziun l’egl dal pesch e tanscha el a la sora pitschna. Lura miran Laura e Lezi cun disgust co Laina tragutta da buna fai l’egl dal pesch. Lura la medema ceremonia cun il segund egl. Lezi s’annunzia e vul il skelet cun tut las spriulas. Quel volva el durant l’entira tschavera per il taglier enturn. Ed el intercurescha l’elasticitad da las spriulas. Dal pesch mangia el be la pel ch’el bogna en maionesa. Il davos prenda Lezi anc in zichel da la nudaglia davos. Lezza tuna da morder lien sco in pommes-chips. Laina sgratta giu la pel da ses toc pesch e batlegia lura dals auters anc dapli pel. Nescha tschertga spriulas en la tocca ch’ella dat als uffants ed admonescha da mangiar plaunsieu e mastegiar bain. Laura strangla giuaden sias trais purziuns e cura che Nescha mangia l’emprima buccada pesch dumonda ella: «Dastg jau ir or da maisa?»

«Jau era! Jau era!»

«Sche giai pia.»

«Ti stos vegnir a controllar las spadas», fa Laura litgond sia detta da grass.

«Na, uss mangel jau. Jau n’hai anc gì nagut», di Nescha e fora en in toc pesch fraid.

«Aber suenter vegns lura», admonescha la figlia. Ils uffants van en il bogn a sa lavar la detta e durant che Nescha mastegia e pestga spriulas or da bucca, taidla ella tge che marscha en il bogn. I na tuna gnanc mal.

Nescha fui cun ses patratgs tar sia tatta. Lezza aveva gì blera glieud en davos maisa. Sa co ch’ella aveva fatg? Almain aveva ella gì fantschellas. E suenter hajan las figlias grondas stuì gidar, uschia han ins raquintà a Nescha.

I croda tuttenina si a Nescha ch’igl è smaladet ruassaivel. Ella va en suler. I vegn aua sut l’isch dal bogn ora. Nescha avra andetgamain l’isch e trais uffants guardan tut spaventads sin ella. L’entir palantschieu dal bogn e per centimeters sut l’aua. Sientamauns partan il palantschieu en differentas zonas. En mintga zona sa nodan liongias.

Ils uffants che guardan tementads sin Nescha tegnan mintgin ina tuba enten maun. Essend che Nescha na di nagut, survegn Lezi in pau curaschi. «Nus avain fatg in zoo da peschs.» Nescha admira per duas secundas l’idea da ses uffants. Ma lura vesa ella co ch’ella vegn a star mes’ura en schanuglias e sientar il bogn.

«Ti stos lura pajar, cura che ti vegns a guardar», di Lezi anc. Il maun da Nescha dat ina schleppa en fatscha al buob e lez è uschè surprais ch’el na sa metta betg a bragir.

Uss che Nescha ha dà ina enturn las ureglias a Lezi, sto ella era dar a las buobas. Trajend bravamain per ils chavels da Laura di Nescha: «Ti avessas bain pudì vegnir a dir!» Ma Laura respunda be: «Laina ha cumenzà a far. Sin lezza stos era dar!» Laina è gia sa messa en in chantun. Ella tegna ils mauns sur il chau e guarda cun egls tementads sin la mamma. Là en il venter, nua che Nescha aveva sentì la gritta, serpegia uss la nauscha conscienza. Sa sche la pitschna n’aveva forsa propi betg realisà ch’ella na dastgava betg far da quai?

«Sin Laina na datas ti mai. Adina be sin nus», tugna Laura davos la mamma. Nescha tira Laina per il bratsch or da ses chantun e scurlatta la pitschna: «Da quai na fas ti mai pli. Cun aua sas far termagls giuadora, cura ch’igl è chaud, e betg en l’abitaziun.» Nescha scurlatta anc in zichel la pitschna che lascha dar sia tuba en l’aua.

Entant che Nescha sienta il bogn, chatta ella ina sprizza che cuntegna ina pasta alva. Laura dosta las tubas. Essend che Laina e Lezi avevan gia duvrà si la pasta da dents avant gentar, avevan els uss fatg peschs cun las tubas da pulmex e maionesa. Per fortuna n’eran els anc betg arrivads tar il ketschup.

La saira cura che Pieder turna a chasa, ils uffants dorman gia, raquinta Nescha l’istorgia a ses um. Lez ri e consolescha Nescha. «Quai n’è betg uschè nausch che ti has dà in’enturn las ureglias a Laura e Lezi», di Pieder entant ch’el smatga maionesa sin sias sardinas: «Ma a Laina avessas ti era stuì dar ina. Lezza mitscha adina.» Pieder morda cun gust en in paun cun sardinas e maionesa. Ma strusch ch’el ha cumenzà a mastegiar, retira el la fatscha. Lura curra el sco in desperà en bogn.

Anc l’autra damaun di Pieder ch’el haja il gust da pulmex en bucca.

Ascona, matg 1915

L’emprima notg puspè ad Ascona. Malgrà ch’igl è pir matg, èsi gia stitg en la stanza si sut il tetg da l’hotel. Maria, la fantschella dals patruns-chasa, dorma gia daditg sco in crap e runtga ch’igl è da fugir. Giuseppina, la nova matta da chombras, è en ses letg e bragia. Ella è qua dapi dus dis, l’emprima giada en plazza e davent da chasa, ed ella lascha encrescher. Betg da smirvegliar, pensa Anna Mengia, uschia sco Maria tracta ella da surengiu. Speranza lascha il patrun la detta da la giuvna. Ella sto avertir Giuseppina e dir ch’ella duaja guntgir il patrun e guardar ch’ella saja mai persula cun quest tutgargnauner. Speranza n’èsi anc betg memia tard. Il patrun ha gugent charn frestga e n’è magari betg da franar. Ina giuvna che sa da nagut è prest surmanada da quest vegl charpien che sa discurrer cun lieunga da mel.

Anna Mengia va tar il letg da la giuvna e metta il maun sin ses givè. Uss singlutta la giuvna anc bler pli fitg. Anna Mengia tira en ses chalzers e sia rassa. Ella ha dad ir sin tualetta e na po betg duvrar il vasch da notg en chombra. Sa sch’ella duess duvrar la tualetta da giasts ch’è be duas auzadas plinengiu? La tualetta ha ina derschentada moderna cun aua. Igl è l’emprim hotel ad Ascona ch’ha da questas tualettas. Ella sesess era gugent ina giada sin questa nobla cheramica e trajess gugent la chadaina cun in bel moni alv cun musters blaus. Ma lura auda ella pass en il suler. Ella stat airi e taidla, tuttenina auda ella co che l’aua da la tualetta va. Tge canera che quai fa. Igl è meglier sch’ella va sin hisli.

Ella sorta da l’isch davos e vesa co che la glina s’auza sur il lai. Glina plaina. Ah, perquai n’ha ella betg pudì durmir. Avant in onn eran quai las notgs ch’ella s’inscuntrava cun Steven. Quest onn na fa el betg cura ad Ascona.

«Questa smaladida guerra dal diavel ruina nossa fatschenta», ha il patrun tugnà cura che Anna Mengia è arrivada ed ha ristgà da dumandar sche la paja restia la medema.

«Ils Englais che stevan adina dus mais na vegnan betg pli quest onn», è il patrun sa lamentà senza remartgar l’expressiun en la fatscha dad Anna Mengia. Ses lefs zaccudevan levamain da la trumpada entant ch’il tscharvè scheva ad ella: meglier che Steven na vegn betg. Ella aveva gia sminà quai, cura che Gieri Antoni aveva raquintà ch’el na possia betg pli ir en plazza a Londra. En il temp da guerra saja quai memia ristgà. Avant ch’ella è partida da chasa ha la mamma dà adia cun ils pleds: «Quai è tia davosa stagiun. La primavaira che vegn maridas ti il Gieri Antoni. Has chapì! La Tresa po lura ir en plazza. Sta cun Dieu.»

Duas siringias creschan sper il hisli. Las tschuttas cun pitschnas fluras lila cuvran bunamain il tetg e las paraids. Ellas derasan in’odur che prenda surmaun e cuschenta il fried dal hisli. Suenter vul Anna Mengia anc ir tar il pavigliun. Da mesa notg n’è segir nagin giast d’enturn.

La glisch da la glina bitta ina sdrima sur il lai. Anna Mengia sesa sin il banc dal pavigliun. En las finas undas croda la glisch da la glina sco millis sbrinzlas d’argient. Ellas sa muventan en in ritmus calm. Anna Mengia guarda e sfundra en quest argient sco avant in onn.

Ella crai da sentir en sia detta ils chavels fins e loms da Steven e la chalur da ses corp cura ch’el tegneva ella ferm enturn vita. Ils palpadets tutgavan levamain in l’auter, precaut sco da tutgar ina plaja. La detta charsinava uschè fin ch’il cor palpitava. Sch’il maun serpegiava plaun e temelitg da la bratscha si tar il culiez, alura gieva tut bler memia spert, malgrà il sentiment ch’omadus avevan da stuair sa derscher in sin l’auter.

«Ann», bufatg e brauslamain scutinava el mintgamai ses num. Anna Mengia auda quai, sco sch’el fiss gist sper ella. Ella s’auza tremblond levamain. «Ann!» La vusch è qua davos ella. Anna Mengia vesa sia siluetta en l’entrada dal pavigliun. Anna Mengia è sco schirada, en ella batta sang chaud cun sang fraid.

Per fortuna stat Steven en la sumbriva dal tetg. Ella na dastga betg vesair ses egls en la glisch da la glina, uschiglio è ella persa en ses agens giavischs e desideris.

Ella vul currer sper el ora, ma retegna andetgamain il pass sper el, embratscha el cun tutta forza, sco anc mai, e lura stauscha ella davent el e curra. Pir entamez il parc senta ella en ses nas la savur dal pèz da Steven. Ella less turnar, ella less sbragir e sbatta l’isch dal persunal che quel sdrappa il ruaus. La schanuglia dad Anna Mengia è loma, las chommas tremblan ch’ella sto sa trair si vi dal tschabargal ed ella zappa sin ils stgalims ch’i fa canera.

«Vieni da me?» Giuseppina n’è anc adina betg sa durmentada e di ch’ella dormia a chasa adina cun sias duas soras pitschnas en il medem letg. Anna Mengia sa schluita sut il ponns tar Giuseppina. Lezza volva il dies encunter ella ed Anna Mengia strenscha il bratsch enturn la vita da Giuseppina. Ellas bragian omaduas stretg serrà ina encunter l’autra. Giuseppina sa calma. Che Anna Mengia bragia era, consolescha para la giuvna. Anna Mengia patratga vi da la suletta giada ch’ella e Steven eran s’embratschads fitg e sa lubids da palpar lur pel dal pèz e dal sain. La chalur en ses corp stgatscha la tremblitga. Il bot tranter las chommas dad Anna Mengia sa scufla e daventa chaud ch’el brischa. I tira. Anna Mengia less spaventar quest trair, muventa ils chaluns ed il bot cumenza a pulsar. Cun il tschessar dal pulsar chala ella da bragir e lascha siemiar si’olma ils siemis scumandads.

«Alzatevi», sbragia Maria e scurlatta Giuseppina ed Anna Mengia. Maria ha duvrà tut l’aua en la cria da sa lavar e cumonda uss a Giuseppina cun smaladicziuns dad ir per aua. Per gliez n’èsi dentant betg temp. Anna Mengia e Giuseppina ston festinar per ir en cuschina a far café e metter a maisa avant ch’ils emprims giasts vegnian ad ensolver. Ellas tiran en lur chamischas cun sdrimas ed ils scussals lungs sur las rassas. Lura èsi anc da far tarschola e cuma. Anna Mengia gida Giuseppina a fermar il pitschen chapitsch che tut las servientas en chasa han da purtar. Malgrà ch’ella avess gugent lavà sia fatscha è Anna Mengia leda ch’ella n’ha nagina peda pli e sfruscha be spert il mellen or dals egls.

1999 en biro

Nescha lavura en il medem biro sco ses schef. Ella mastegia vi dal fusti dal mail ch’ella ha gist mangià e stritga per la sisavla giada il text ch’ella ha scrit. I sto esser ina buna moderaziun che tschiffa ils aspectaturs da televisiun. Fin uss n’ha ella betg chattà ils dretgs pleds. Nescha ha investì blera lavur en il purtret da questa dunna veglia ch’ha nutrì ses tschintg uffants sco vaiva cun la lavur en fabrica. Il film è gia taglià sin trais minutas e tschuncantaset secundas.

Nescha ha fatg questa contribuziun en connex cun la chauma ch’ha gì lieu exact avant quaranta onns en la fabrica da textilias. En sasez aveva il schef ditg ch’ella haja a disposiziun be duas minutas, el dovria bler temp d’emissiun per sia prevista da las nominaziuns. Nescha n’ha anc betg ditg ad el che sia contribuziun saja pli lunga. Il schef è gia l’entir avantmezdi al telefon per ‹retschertgar›.

Nescha observa scuidusa quant cumadaivel ch’el stat durant telefonar. Ils pes sin il parsiel guarda el da fanestra ora e fa savens: «... gea ... ah gea, ... aha.» Tuttenina para il discurs da vegnir interessant. El smatga sin il buttun da registrar e di uss trasora: «Segir? ... Ma quai n’è betg pussaivel! ... Ma quai na dastga betg capitar in mez onn avant las elecziuns! ...»

Nescha è unfisa d’udir exclamaziuns da surpraisa ed è in zichel vilada ch’ella na gughegia betg da seser uschè léger sco ses schef. Durant pausa avevan ils collegas da Nescha ed il schef gì da crititgar las dunnas da chasa. Lezzas sajan uras ora en ils cafés, mangian turtas e tirian tras il tscharesch las vischinas, il scolast, ils agens umens, ils uffants dad auters...

Nescha aveva vulì plazzar ina leva remartga ironica. Ma avant ch’ella vegnia en cun il pled ha la secretaria, ch’ha era uffants, ditg: «Oh gea, jau sun uschè leda che jau lavur l’avantmezdi e n’hai betg peda da far da quests baterlims.» E vers Nescha: «U betg, sch’ins lavura, na dovr’ins betg tarlahims?» Nescha ha stranglà giuaden la remartga ch’ella aveva semtgà cun in toc stortin, ha derschentà davent la gritta cun il davos sitg café ed è sa sfurzada da rir charin.

«Naaaaaaaa, quai n’è betg vair!», tuni nà dal pult dal schef. «Il Jacomet ha ditg ch’il Holzer na candideschia betg, sch’i dettia ina colliaziun da glistas cun la partida giuvna? Quai na po el betg far. In politicher sto tuttina avair in pau pel dira. Ti stos...» Il schef aveva plaschair sch’el era per ‹ti› cun politichers da las etaschas autas. Sch’el telefonava cun in da quels, discurriva el adina fitg dad aut, per ch’era quels en ils biros dasperas audian ch’el dia ‹ti›. Ed avant che telefonar fascheva el attent ses collavuraturs cun tgi ch’el discurria sco proxim e che quai saja in telefon impurtant, i saja da metter giu la musica u il radio.

Tut era uschè evident, sia luschezza, sias ambiziuns. Cler che quel vegn a far carriera, tratga Nescha, telefonar uras en ed uras ora cun persunas impurtantas sut il pretext da far retschertgas. Ma empè da retschertgas fascheva il schef sez politica, u almain quai ch’el chapiva sut politica. El deva mintgamai raschun a quel ch’era gist al telefon, era sch’el sez aveva pretendì il cuntrari avant tschintg minutas en in discurs cun in auter.

Il pli gugent aveva il schef speculaziuns. Lura aveva el adina il sentiment ch’el saja sin ils fastizs d’ina gronda story e possia plazzar ina scuverta sensaziunala en las novitads. Igl era dentant per il solit bler fim e pauc brassà, e las ‹sensaziuns› svanivan sco la daratga en il tumbin. Las pli grondas baterlieras sesan sin sutgas da rodas, en biros moderns, davos in grond pult ed han in telefon, cun il qual els memoriseschan ina massa numers da telefon impurtants, tratga Nescha.

Il schef vegn prest a chalar da telefonar, el prenda numnadamain ses pes giu dal parsiel. Entant ha Nescha chattà ils pleds per ina moderaziun che cutizzescha mintg’aspectatur da guardar vinavant. Ma era la moderaziun è daventada diesch secundas memia lunga. Nescha vegn a duvrar ina buna purziun diplomazia e scharm per persvader il schef da survegnir dapli temp.

Cun in sfratg penda il schef si il telefon. Che quest apparat n’è anc betg ì en milli tocs para a Nescha ina miracla. Uss curra il schef dad isch ora per ir sin tualetta. Adina cura ch’el va cun gronds sbrajats sin tualetta, chatta ella che ses schef saja atgnamain in tip attractiv. En la prescha sa dat il schef automaticamain sco tip atletic e dinamic. Quai plascha a Nescha. Ma l’evidenza da sias ambiziuns fa disgust. Nescha sa prepara d’udir en curt temp in referat, en il qual il schef resumescha las pli ‹brisantas› novas ch’el ha recaltgà en ses maraton da telefonats. Quai fa el adina suenter la curta visita sin tualetta.

L’isch s’avra ch’i dat in sbuf. Il schef cumenza ad ir vi e nà sper ils dus pults. «Quai è nunpussaivel! Quels fan tge ch’i vulan.» Uss stat el airi avant il pult da Nescha e fa sias interpretaziuns. Quellas sa differenzieschan be tras la tscherna dals pleds da la politica che vegn fatga a las maisas radundas en l’ustaria. Cun discurrer va el trasora vi da sias chautschas, là nua che la serranetga cumenza, e drizza ses burs.

Tuttenina vegn el tar in’explicaziun pli hanada, nua ch’el n’è anc betg segir da la chaussa. Perquai sgratta el pli fitg il burs ed auza in zichel la chomma dretga per ch’el vegnia vitiers meglier. Schegea che Nescha ha gia vesì tantas giadas quest cunfar, è ella mintga giada puspè perplexa. El pudess bain drizzar endretg ses burs en tualetta. Lura na stuess el betg sa sgrattar qua avant ella. Ma el fa quai – gist sco la politica – instinctivamain e senza s’accorscher.

Nescha sa dumonda sch’ella na duess betg dumandar: «Has che morda?» Ella s’imaginescha cun gust l’irritaziun dal schef. Ma ella na vul betg al far vegnir confus. E forsa ch’el suspectass lura ella d’esser in’emanza. Oz na va quai betg. Ella less gea dapli temp per il purtret da questa dunna.

«Jau na dastg gnanc raquintar tut quai che jau sai», referescha il schef vinavant. «Co quels fan davostiers! Il Jacomet vul liquidar davos aura il Holzer. Il Mettler, che jau hai gist gì al telefon, pudess cumprovar quai. Ma el na vul dir nagut en la publicitad.» Il schef va cun ses mauns en satg e sfuga. Nescha suppona ch’el drizza là las chautschas suten ch’èn probablamain ruschnadas d’ina vart. Ella contempla uss ruassaivlamain quest andament, essend ch’ella sa: Il schef vegn prest a dir ch’el na possia betg far ina contribuziun extendida davart las nominaziuns. I na dat numnadamain nagut da spectacular, sch’ils politichers sfugan be en il tschelà.

Nescha fa sco da mussar cumpassiun, durant ch’il schef explitgescha lung e lad daco ch’el n’haja nagina story. Lura prenda el ses mauns or da satg e stira la taila da las jeans tar il venter, tar las coissas e sut il tgil. Las chautschas na fan en sasez betg la parita d’esser memia pitschnas. «Puspè pers in entir avantmezdi cun questa fuira... Has ti gia taglià il film? Ti pos per cas era duvrar in pau dapli temp. Quai è segir interessant, quai da questa spendrera. Mia novitad vegn in pau pli curta.»

«Igl è ina lavurera. Quai è quella contribuziun en connex cun la commemoraziun da la chauma», fa Nescha cun tun neutral, ma giubilond internamain. Il schef smatga gia in nov numer da telefon. Durant ch’el tschiffa puspè ses burs di el en il telefon: «Nazi? Giainsa a gentar? .... Bun. En il bistro. Jau hai gist telefonà a Mettler. Ti na crais betg tge che marscha qua. Jau raquint lura... Gea, en diesch minutas.»

Entant che Nescha fa urden avant ch’ir a gentar sa dumonda ella, sche las dunnas na duessan betg era cumenzar a sa sgrattar. I na stuess gea betg esser exnum tranter las chommas. Per exempel be ils sains. Ils portasains serran e ziplan era savens. Sa sgrattar è la fin finala insatge normal.

Ella sa regorda co ch’ella è sa sgrattada ils sains durant ch’ella era en speranza. Ma adina en il zuppà. Gnanc avant ses um n’avess ella ristgà da sa sgrattar cun gust e premura. Uschiglio vess el probablamain dumandà: «Dastg jau gidar?»

Il bistro è fullanà. Vi d’ina maisa en in chantun sesa il schef da Nescha cun manaders d’autras partiziuns. Els mangian, tegnend ils chaus chatschads ensemen – la spira conspiraziun. Nescha prenda ina gasetta emnila da la paraid e tschertga in post nua ch’ella na vesa betg ils capos.

Fin che ses menu vegn servì, sfeglia ella en la gasetta e tschertga insatge che fa vegnir sin auters patratgs. Tuttenina percorscha ella ch’ella legia in artitgel davart la moda da pajar avant l’Emprima Guerra mundiala. Igl è explitgà ils fatgs da munaida ed i deva para gia da quest temp ina sort uniun monetara sco oz cun l’euro. Cun l’Emprima Guerra mundiala e las crisas ch’èn suandadas è quest’uniun lura sa schliada. Sut il titel ‹Da l’aur al plastic› vegn infurmà co che la moda da pajar è sa midada en il 20avel tschientaner. Nescha deplorescha la conclusiun da l’artitgel: «En diesch enfin trent’onns vegnan las chartas da plastic a remplazzar tut la munaida e las bancnotas.»

Malgrà che las cartas da plastic èn detg cumadaivlas, paja Nescha tuttina pli gugent en bar. Ella dumbra gugent ora la munaida en stizun e dat la summa gista a las cassieras. E sch’ella ha ina giada ina bancnota da duatschient, lura emprova ella da gea betg stuair snizzar ella memia baud. Tut quai croda davent, sch’ins paja be pli cun plastic. Ed il conto è lura probablamain anc pli savens surtratg, pensa Nescha.

Las fotografias dals marenghins plaschan il meglier ad ella. I dat marenghins che vegnan recumandads sco investiziun, perquai che la valur da collecziun crescha ad in crescher. Quai n’interessescha en sasez gnanc ella. Tuttina studegia ella las fotografias dals pli custaivels e decifrescha las scrittiras sin ils marenghins da tschintg francs. Sa sch’ella duess persvader ses um da cumprar per ils uffants tals marenghins, sco investiziun per il futur? Na, tuttina betg. Per da quai ston ins esser in pau expert ed avair plaschair.

Nescha less savair daco che quest artitgel fascinescha ella. I capita savens ch’ella vegn sco attratga d’in text en ina gasetta u en in cudesch. Il bler sa mussi lura ch’ella ha chattà infurmaziuns impurtantas per sia lavur. Quest text na nizzegia dentant nagut ad ella.

Il camarier porta il da baiver e la salata. Avant che rullar ensemen la gasetta, stgarpa Nescha ora la pagina cun las fotografias. Ella fauda las paginas e stauscha il palpiri en il satg davos da sias jeans. Speranza n’emblida ella betg da prender ora l’artitgel avant che bittar las chautschas en la maschina da lavar.

I plova. Ma Nescha na po betg ir a chasa immediat suenter la lavur. Ella va a palandrond in zichel per la citad e guarda las vitrinas. Nescha dovra temp per sa deliberar da la tensiun da la lavur. Absenta stat ella avant ina vitrina e guarda cun egliada pitgiva. Ella sa vilenta anc adina da ses schef. Lez era turnà tard dal gentar ed aveva fatg da savair a Nescha ch’ella stoppia far per la saira ina segunda contribuziun: «I n’emporta betg tge tematica. Mi’istorgia è bler memia brisanta. Jau stoss anc retschertgar pli exact, uschiglio na dastg jau betg ristgar da purtar ella.»

Per talas situaziuns ha Nescha adina tematicas da reserva, ed il schef aveva sez dà ad ella il chavazzin per l’idea. «Insatge davart la nov’uniun da spendreras che gidan dunnas a parturir a chasa. Quai lev jau gia daditg far.» Ma igl era memia tard per far insatge bun. Ils teams da camera eran tuts occupads. «I sto ir cun registraziuns per telefon! Sche jau hai ina giada la chaschun da plazzar mias tematicas sco jau vi, lura allez...»

Nescha ha gì fortuna cun ses telefonats. La presidenta da la nov’uniun per naschientschas a chasa ha tegnì in pledoyer passiunà. Sco cuntrapol ha Nescha interrogà il schefmedi da l’ospital da dunnas. «Questas dunnas èn balurdas e s’empon sezzas sch’i capita insatge e sche lur uffants daventan impedids». Il medi na pudeva betg articular endretg il ‹sch› e scheva tar il pled ‹sche› be ‹se›. Perquai tunava sia dira smanatscha sco sch’ella vegniss or da la bucca d’in mattet.

Gist questa construcziun marcanta dal medi ha Nescha elegì sco tun original ensemen cun la fotografia dal medi. El aveva ina fatscha da pop. Suenter vegniva la presidenta cun sias explicaziuns. «Las statisticas mussan ch’i dat tar las naschientschas a chasa pli paucs incaps che tar ils parts en l’ospital. Ils medis laschan memia pauc spazi da lavurar a la natira. Els fan bler memia spert diever dal scalpel. Las dunnas che partureschan a chasa pateschan plinavant strusch da depressiuns da pagliola...» Durant quest tun original ha Nescha plazzà l’emprim la fotografia da la presidenta. Suenter scenas idillicas da parts a chasa en cuntrast cun maletgs da salas fraidas d’operaziun. Las dunnas da l’archiv avevan sentì exact tge che Nescha duvrava. Ellas avevan procurà per prima maletgs d’in part a chasa – senza scenas sanguinusas – ma ch’entravan tuttina in zichel en l’intimitad da la famiglia.

Nescha n’ha gì nagina peda da ponderar ditg, sch’i saja lubì da polarisar uschè fitg. Ils texts stuevan esser pronts e scrits entaifer fitg curt temp. Era sch’ella n’aveva filmà nagut per questa contribuziun, eri tuttina ì anc ditg enfin ch’ella aveva taglià ils films dals archivs cun il cutter e plazzà exactamain las vuschs e la musica.

Curt avant la finiziun aveva Nescha mess las fotografias dal schefmedi e da la presidenta ina sper l’autra. Tuttenina èsi ì a Nescha fraid dal dies giu. Omadus candideschan sco pigliavuschs en las proximas elecziuns, sin glistas pauc enconuschentas, ma tuttina. Merda! Ma il temp na lubiva betg pli da far midadas per gulivar il cuntegn da la contribuziun.

Nescha ha clamà ses schef sut il pretext: «Na pudessas ti betg guardar ina giada, sche questa contribuziun offenda forsa aspectaturs conservativs?» Sch’il schef na s’accurscheva betg ch’ins pudess interpretar la contribuziun sco propaganda politica, lura era tut bun. Cura che la fotografia da la presidenta è cumparida, ha il schef ditg: «Ella candidescha gea era.» Nescha ha cumenzà a tremblar. Cura che la contribuziun è stada a fin, ha il schef be manegià: «Tip top has fatg Nescha. Ins vesa propi l’irresponsabladad da questas dunnas che partureschan a chasa.» Nescha è bunamain stada sin il chau. Ella n’avess mai cartì ch’ins pudess era interpretar uschia sia contribuziun. Da politica n’ha il schef ditg nagut.

«Has en senn dad ir a chatscha?» La dumonda cloma Nescha enavos en la plievgia. Sper ella stat Thomas, in collega da ses um. El ri e fa in moviment cun il bratsch che tegna in paraplievgia sco d’envidar ella da vegnir sper el a susta. Nescha vesa pir uss ch’ella ha guardà en ina vitrina cun ina collecziun da buis da chatscha. Spert fa ella: «Oh, gea, questa qua plascha fitg bain a mai.» Ella mussa sin ina buis ch’ha intarsias en il chaltgogn. Thomas vegn pli datiers. «Ai ai, lura vuls ti ir a chatscha bassa?»

«Na, jau vi sajettar capricorns. Jau na ma dun betg giu cun da questas piculezzas sco mieurs e lieurs.» Nescha fa gugent da tup cun Thomas.

«Ti sas speranza ch’igl è scumandà da sajettar capricorns be uschia e ch’in chatschadur sto spetgar enfin ch’el ha 100 onns per dastgar sajettar in capricorn!» Nescha fa sco dad esser surstada e cloma: «Betg vair! Quant interessant.»

«Ma sche ti vuls, muss jau a ti da sajettar e lura giain nus a chatscha... nus giain a fraudar. Ti es lura l’emprima dunna fraudadra che l’istorgia mundiala enconuscha e...» Nescha interrumpa: «Manegias ch’igl haja anc mai dà fraudadras?»

«Forsa ch’igl ha dà inqualina, ma segir betg uschè bellas sco ti», di Thomas e vegn anc in zichel pli datiers a Nescha.

«Mm, quai fa bain. Discurra vinavant. Ti has prest persvadì mai da vegnir cun tai en Canada u Alasca en ina chamona e da restar per adina là sco chatschadura», ri Nescha.

«Ma i na sto gea betg exnum esser immediat l’Alasca. Nus pudessan ir l’emprim ina giada a tschaina ensemen.» Uss tuna sia vusch plaunet seriusa e quai na plascha betg a Nescha. Ella ha gugent Thomas ed i plaschess a Nescha d’ir a baiver in café cun el. Ma el ha memia gugent ella. Suenter il café avess ella stuì scurlattar giu el, avess puspè stuì declerar ad el ils cunfins tranter amicizia e charezza. Quai n’era betg mo stanclentus perquai ch’el na chapiva betg tge che Nescha scheva, mabain era perquai che Nescha era sezza embrugliada. Cun sia sauna raschun stueva ella mintgamai sfradentar ses sang. Lez sa stgaudava adina cura che Thomas rieva cun ella.

«Jau stoss ir a chasa. La dunna che pertgira noss uffants ha anc in curs questa saira.» Il chavazzin ‹noss uffants› ha Nescha accentuà. Quai ha dasdà Thomas or da la sien sco ina scrotta fraida en fatscha. Tuttina di el: «Jau t’accumpogn anc in toc.» Nescha è cuntenta che Thomas n’è questa giada betg permalà ed els van a bratsch sut il paraplievgia enfin a la fermada dal bus.

«Mamma, mamma, ve e guarda, ina miracla sin balcun!» Nescha è gist dad isch en e vul trair ora ils chalzers, ma la gronda di: «Na, ti stos laschar en ils chalzers. Sin balcun èsi bletsch. Ve spert.» Uss vegn era Lezi e tira la mamma per la mongia enfin sin balcun. Là e la pitschna e guarda si en il tschiel che cumenza a sa trair si suenter la daratga. Laina givla cura ch’ella vesa la mamma e mussa cun il det siadora en il tschiel: «Guarda, là è el!»

«Tgi è là?», vul Nescha savair. Lezi tira cun tutta forza vi dal mantè da Nescha per avair l’attenziun. El declera: «Il plastilin è davent. Quel che nus avain zuppà oz en damaun sin il balcun per che la Laura n’al engolia betg.» Nescha sa regorda ch’ils dus pitschens avevan gì bregias da sa dustar la damaun encunter Laura. Lezza era stada schigliusa che Lezi e Laina avevan survegnì plastilin dal bab ed ella be ina cassetta da chanzuns. Nescha dumonda: «Gea, e nua è il plastilin uss? È el crudà giu dal balcun?»

«Na», di Laina: «Dieu ha engulà il plastilin.» Ed ella tegna tort il chau e guarda si en tschiel cun ina tala devoziun che Nescha sto gist star giu en schanuglias e struclar ina bunetta sin las vistas radundas. La pitschna na tschessa betg da guardar en il tschiel e scutina tut impressiunada: «Dieu ha engulà il plastilin.»

«Gea, gea», fa Lezi pli dad aut e tut or da la suna. Nescha vesa ch’ella na po far nagut encunter questa cardientscha nunballuccaivla dals dus pitschens e dumonda: «Ma tge fa Dieu lura cun quest plastilin?» Laina repeta dentant sco ipnotisada adina il medem: «Dieu ha engulà il plastilin.»

Laura è quieta. Plaunsieu realisescha Nescha, tgi ch’ha mess ils pitschens sin l’asen, ed il plastilin vegniva probablamain a sa chattar en il reginavel da Laura e betg en quel da Nossegner. Nescha n’ha naginas quaidas da sclerir si ses dus pitschens e da far fracass cun la gronda. Ella admira anc in mumentin la devoziun da Laina e taidla las proclamaziuns da Lezi che gesticulescha si encunter tschiel. Lura carmala ella ses profets en l’abitaziun.

Uss cumenza la pli stanclentusa lavur dal di: dar tschaina, far trair en pigiamas, far lavar ils dents e metter a letg. Nescha è en sasez sfratgada da la lavur en biro e na po betg pli. Ma i sto mettain anc esser! Speranza turna Pieder ad uras e gida anc in zichel!

Scenas VII-XVI

Scena VII (catedrala)

Il parcadi è plain autos traglischants ornads cun fluras e bindels. En la retscha davanttiers traglischan las figuras sin ils sfradentaders dals Rolls Royce. Sper las Emily’s paradeschan era sfradentaders d’oldtimers. Umens dal servetsch da segirezza surveglian il parcadi.

Betg lunsch davent in pievelun. La camera mussa, co ch’il portal da la catedrala s’avra. Musica d’orgla tuna nauadora. I vegn bittà massa confettis e ris. La camera focusescha il palantschieu che vegn cuvert pli e pli d’ina grossa cuverta da confettis, ris e tranteren sa tschentan zutgers da nozzas mellens, blaus, verds, oranschs e violets. Ins auda a baterlond vuschs. Mauns splatschan. Il maletg sa mova d’ina stgala si. Da la vart èn da vesair pes en chalzers e sandalas extravagantas. Mauns d’uffants rimnan ils zutgers. La camera arriva sisum la stgala. La glieud cloma dad aut bravo. Il splatschar vegn pli ferm. Ins auda che blers mauns èn vestgids cun guants.

Uss sa tschentan entirs mantuns confettis giun plaun. Sisum la stgala datti schizunt pitschens mantuns da confettis. Dua pèra chommas passan sin quests mantuns: las chommas dal spus en chautschas e chalzers nairs; las chommas da la spusa en chalzers blau clers cun tatgs auts e chaltschiels alvs. Uss croda la rassa alva ed ils chalzers n’èn betg pli da vesair. Da la vart sanestra da la rassa traglischanta è in bindel blau cler. La camera suonda plaunsieu quest bindel e trategna in mumentin sut il pèz da la spusa. Là strenscha il bindel blau cler la taila da la rassa. La camera va vinavant, mussa il decolté, nua ch’ils sains sortan sco ballas. Enturn culiez porta la spusa in collier da perlas cun ina crusch, sco ina corda da paternoss.

La fatscha da la spusa ri en las straglischs dals apparats da fotografar. Ses chau è cuvert d’in simpel vel blau cler che vegn tegnì d’in tschupè da fluras da prada.

Il spus vegn en il maletg. El bitscha la spusa sin la bucca. L’applaus crescha. Lura bitscha el ils dus sains. Il pievel fa da nar ed il spus ri indecentamain. La spusa respunda cun ina tschera teatrala sfarfatga. Uss guarda il spus cun in’egliada da victur en la fulla.

Sco che la spusa vesa ch’el na guarda betg pli sin ella, sa sfradenta sia fatscha. Dabot tschertgan ses egls insatge che sto esser lunsch davent. Ella chatta quai ch’ella ha tschertgà. La spusa mussa legria ed ina tensiun sco quella d’in pitschen uffant che na po betg spetgar d’avrir il pac d’anniversari.

La camera suonda l’egliada da la spusa e va sur la gronda fulla. Avant ina saiv viva en fluriziun stattan trais persunas e guardan tar la spusa. Avant ellas èn postadas trais charrotschas modernas d’uffants. Ils uffants en las charrotschas dorman u litgan dultschims. Las trais dunnas discurran da bass ina cun l’autra senza muventar lur chaus che sa drizzan vers il portal cun spusa e spus.

Scena VIII (saiv viva)

La Barby porta in chapè cun in diameter d’in meter. Suravi in fin vel cun ornaments d’aur. Il vestgì lung cuvra las chommas, ma lascha niva la bratscha grossa che sbalunzia ed il dies cun bulschas. Il vestgì ha la colur da citrona. La mimica da Barby è tendida e plain autoritad.

Barby:

(tun militar)

Tegnai endament ils cumonds: Sch’ella fa adia cun il vel blau cler, cumenza la musica e nus stuain ans reparter sin il parcadi. Sch’ella sajetta cun la pistola cumenza nossa lavur. Paupra vus, sche vus giais la fallada ruta.

(las autras duas discurran uss vinavant cun la Barby, damai ch’ellas san para gia ordadora il text)

Esser fitg gentilas cun ils umens dal servetsch da surveglianza. Els ston sa regurdar pli tard da nus. Nossa devisa per adina: destruir, disfar, ruinar.

La Veglia ha auzà sia vusch en tutta furiusadad. Las duas autras na dian perquai betg ils davos pleds, mabain fan: pscht.

Veglia:

(sbragia)

Chalai da far pscht, quai croda si!

Ella porta ina mandura alva cun decoraziuns d’aur e pattas sin las spatlas. Sut il bratsch tegna ella in chapè da chapitani da bastiments. Ses chavels grischs curts èn petgnads cun schelatina. Il pitschen uffant en la charrotscha avant ella è vestgì da mariner: blau ed alv.

La Garaschista porta in vestgì curt, nair, classic ch’è memia stretg enturn las coissas musculusas. Là fa la taila pitschnas faudas.

Garaschista:

Co è ella atgnamain vegnida sin l’idea da sa vestgir sco la Nossadunna da Lourdes?

Veglia:

(en tun sitg)

Il spus ha giavischà quai.

Garaschista:

Quel ha in gust curius u è’l forsa in sontget?

Veglia:

(ironic)

Sontget bain. El vul adina ch’ella sa vestgeschia sco sontga u sco Nossadunna avant... chmchm!... Ti sas schon.

(resolut)

Ma ta concentrescha uss!

Garaschista:

(stat in pitschen mument airi, sa volva lura plaunsieu encunter la Veglia)

Ti manegias per far l’amur?

Veglia:

Cler, segir betg per nettegiar fanestras. La Skin ha raquintà ch’el haja las pli fermas erecziuns en baselgia.

(ella discurra cun vusch rauca)

Ils termins or dal fegl parochial scriva el adina en si’iagenda da fatschenta. Els van mintgatant perfin a rusari.

La Garaschista po strusch sa retegnair. La Barby e la Veglia fan sco d’avair interess da quai che succeda vi avant il portal.

La camera mussa ils spusads. Il prer vegn e gratulescha l’emprim a la spusa. Lura dat el il maun al spus. Lez tegna fitg ferm il maun dal prer, scurlatta ed engrazia cun in’ardur. Il spus smatga pli e pli fitg il maun ed il prer vul sa deliberar. Ma lura retegna il spus anc cun ses segund maun il bratsch dal spiritual – sco da tegnair in stgazi che pudess mintga mument sa dissolver en aria. Il spus sbarbutta pleds d’engraziament e revolva ils egls. Tuttenina sco sa zaccuda ses corp ed el lascha finalmain ir il maun dal spiritual.

Il maletg mussa puspè las trais dunnas. La Barby ri che ses sains sautan si e giu. Ella chala immediat cura che la Veglia tussigna sper ella. La Garaschista prenda in fazielet or da la charrotscha da pops per fruschar davent las larmas. La Veglia tussa uss endretg e sgnufla sco sch’ella avess piglià dafraid. Ella sto tender ses lefs che tremblan dal sa prender ensemen.

La spusa auza il vel blau cler che sgulatscha tras l’aria e la musica cumenza a sunar in marsch.

Ins vesa las rodas da las charrotschas da pops che sa mettan en moviment. Ils pes da las dunnas sa muventan en il tact da la musica da marsch, traversan pastgets ed ina via. Lura sa spartan las charrotschas.

Scena IX (entrada 1)

Ils chalzers mellens che portan il grond pais da la Barby sa movan sper ina retscha dad autos vi. La camera mussa era la charrotscha da pops cun la poppa ch’è era vestgida en mellen e che fa termagls cun in’anduna melna. Lura aud’ins ina vusch.

Guardian 1:

Vus na dastgais betg ir sin il parcadi senza mussar la carta da parcar.

Barby:

Qua è la carta, giuven um.

(tanscha vi in palpiri)

Vus faschais quai propi stupent. Jau stoss dir a mes um ch’igl haja qua in survegliader uschè fidà. Tar la polizia dovr’ins tals giuvens frestgs. Quai datti oz darar. Vus fissas prest uffizier.

Il guardian vegn cotschen.

Barby:

Jau stoss be ir dabot per insatge en l’auto da mes um.

Guardian 1:

(schenà)

Vus stuessas mussar la carta da parcadi. Quai qua è ina brev d’amur.

Barby:

(exaltada)

Ah, Vus essas simplamain uschè conscienzius. Exact sco quai che mes um è stà pli baud. Vus faschais ina giada carriera. En tschintg onns pudais Vus surprender il post da mes um. Lura vegn el numnadamain pensiunà.

(cun vusch givlanta)

As imaginai, lura essas Vus il schef da la polizia.

(ella sa metta sin via e repeta anc ina giada)

Ah, quai stoss jau raquintar a mes um – in nov schef da polizia.

Il guardian resta enavos perplex. Paralisà guarda el en il tschiel.

Guardian 1:

Schef da la polizia.

(el sa revegn)

Jau dovr anc la carta.

El tschertga en la retscha d’autos en la quala la Barby è svanida, ma là n’èsi da vesair nagut. Dunna e charrotscha èn stulidas.

Scena X (entrada 2)

Cun pass franc dirigia la Veglia sia charrotscha en il parcadi.

Guardian 2:

Halt, Vus stuais mussar la carta da parcadi.

Veglia:

(brut)

Tgi essas Vus? Tge garmaschia da discurrer en quest tun cun mai.

Guardian 2:

Nus na dastgain laschar nagin sin il parcadi, be persunas cun carta.

Veglia:

Jau na dovr naginas cartas. Quai n’è anc mai capità ch’insatgi vul da mai ina carta. Rampun maltratg! N’avais Vus betg emprendì co ch’ins sa deporta visavi ina dama! Prendai forsa giu Vossa chapitscha! Vegna quai insacura?

Guardian 2:

(prenda giu la chapitscha. Suten cumpara ina blutta)

Nus avain las ordras da...

Veglia:

Qua dun jau las ordras! Jau sun la dunna da l’importader general da tut ils autos sin questa plazza. Tge As lubis Vus insumma da dar ordras a mai. Faschai Vossa lavur e tegnai davent la schenta marscha da questas limusinas. Per quai vegnis Vus pajà! Hop hop, marsch.

La Veglia fa in moviment cun il maun sco per spaventar el. Il survegliader fa per cumond e va in toc. Ma lura stat el airi.

Guardian 2:

Jau stuess forsa savair Voss num?

El guarda enavos. Nagin pli per pes.

Scena XI (entrada 3)

La Garaschista s’avischina ad in auter survegliader. En la charrotscha sbragia l’uffant ora la bucca. La Garaschista vul entrar en il parcadi.

Guardian 3:

Vus stuais mussar la carta per pudair passar.

Garaschista:

Ina carta? Jau n’hai nagina carta. Jau stuess ir per la pulvra da latg che jau hai en l’auto.

Guardian 3:

Jau stun mal, jau na poss betg laschar passar Vus.

Garaschista vegn datiers dal survegliader. Uschè datiers ch’el fa in pass enavos. Ella suonda el per quel pass.

Garaschista:

(cun vusch profunda)

Ed jau stun mal che jau n’hai betg dapli temp. Vus vesais ora uschè bain, Vus pudessas accumpagnar mai tar mes auto. Là pon ins laschar giu ils sezs. Igl ha ina massa spazi.

La garaschista termaglia cun la cravatta dal survegliader. Lez vul prender distanza, ma ella tegna ferm la cravatta.

Garaschista:

Mes um è adina uschè fatschentà cun sia chadaina internaziunala da garaschas. El n’ha nagut encunter sche jau chat in substitut per el...

Guardian 3:

(balbegia)

Ja ja ja jau na na na p p p poss b b be betg...

Garaschista:

(sa fultscha anc pli vitiers)

Jau fatsch schon pudair.

Il survegliader vegn da sa liberar, prenda la fugia, ma lura vegni endament:

Guardian 3:

La car...

Ed el vesa che nagin n’è pli d’enturn.

Scena XII (parcadi 1)

La camera mussa da surengiu la plazza da festa cun la fulla e dasperas il parcadi surdimensiunà. Ils autos traglischan. Ins auda in culp da pistola. Balluns s’auzan en l’aria. Ils balluns portan ils signets u las scrittiras da Mercedes, Bentley, Rolls Royce, Maseratti, Ferrari, Porsche, Jaguar e BMW.

La camera va tar il parcadi che para bandunà. Cura che la camera s’avischina, ves’ins dentant che trais persunas van tras las retschas. Ellas stauschan charrotschas. La camera va anc plinengiu. Enfin ch’il spazi tranter la charrotscha ed ils autos è da vesair. E lura anc pli datiers.

L’uffant en vestgì da mariner en la charrotscha dorma. In cign penda sper la charrotscha e sfruscha la costa d’in auto cotschen. I dat ina leva ramur metallica sco sche guglias charsinassan il lac. Cura che la charrotscha è passada, ves’ins l’entir auto en il maletg. Igl è in Borgward Isabella Cabriolet.

Uss stauscha la Veglia la charrotscha d’uffants sper ina limusina blau stgira. Il cign sa retira. La Veglia smatga in buttun sin il telecumond. Or da la charrotscha sajetta in maun da metal. Las unglas dal maun sgriflan tschintg sdrimas en il lac. Sper il maun vegnan nauadora nivels sco or d’in vapurisader. Cura che la Veglia è passada, ves’ins l’entir Mercedes 500 SE.

Veglia:

(discurra cun sasezza)

Na va mai pli davent... mangia atras tut... Ed uss tar l’auto da noss charissim minister da traffic.

En il maletg vegn in Bentley Arnage Coupé cun duas portas. Ils sezs èn da tgirom beige e las armaturas enramadas da lain da ragisch. La Veglia arriva cun la charrotscha ed il cign stritga il lac verd stgir. Sutvi va il maun da metal e fa sias sdrimas. Tuttenina siglia in martè or da la charrotscha e sfratga bunamain atras la porta davant. La Veglia fa sigliots e ri sc’in uffant. Lura chala ella per che l’uffant en la charrotscha na vegnia betg alert dal zaccudim.

Scena XIII (parcadi 2)

La Garaschista chantina. Ses uffant en la charrotscha tegna il gutter e baiva latg. Giu dal tetg da la charrotscha penderlescha in grond urs da taila che stritga levet las costas dals autos. En il ritmus da ses chant lascha la Garaschista stgadanar nanavant il martè. Lez tutga il pli savens il sturs dals autos, ma dat era mintgatant en il vid. L’emprim varga ella in Rolls Royce Corniche blau cler cun sezs da tgirom alvs. Suenter èsi in Maseratti Quattroporte. Sgriffels cun il maun da metal fa la Garaschista mintgamai a la fin d’ina strofa, be per emplenir las pausas enfin ch’i vegn endament il text da la proxima. Sch’ils autos èn parcads stretg avunda in sper l’auter, smatga la Garaschista in buttun ed i cumpara era da l’autra vart da la charrotscha in maun da metal.

Scena XIV (parcadi 3)

Barby:

(discurra cun la poppa en la charrotscha)

Gea, ed uss faschain nus anc bels sgriffels en l’auto dal president da la citad.

Igl è in Ferrari 550 Maranello. Cura ch’il crocodil da taila sa sfruscha vi dal lac cotschen, sgrizia quai e la poppa en la charrotscha taidla attentamain.

Barby:

Ed uss avainsa qua il bel oldtimer da l’aug Albert. Quel ha lura sang blau. Gea, quel sfruschainsa in zichel cun tes animalet. Taidla co quai tuna bain.

(i sco scalina e la poppa sto rir)

Navair, quai plascha a tai, quai faschainsa anc ina giada, cun l’auto dal deputà.

(igl è in Porsche 911 GT 3R en colur d’argient. Puspè scalini. La poppa na reagescha betg pli)

Ah gea, i vegn lungurus. Per l’auto dal minister duvrainsa il martè u betg. In, dus, trais.

(il BMW 540 i. touring ha trais profundas rusnas en la costa)

Quai èn bellas stgadanadas. U betg? Tge lainsa prender per l’auto da tes bab? ... Tut? Geabain, gist tut!

La camera turna puspè en l’aria ed ins vesa co che las trais dunnas van sistematicamain tras las retschas d’autos.

Scena XV (regal da nozzas)

La camera mussa puspè la plazza avant la saiv viva. Las trais dunnas arrivan cun las charrotschas. Tuttas tegnan in magiel schampagn enta maun. Ellas fan viva.

Garaschista:

Speranza vai uss spert. Mia mattatscha na po betg pli star en la charrotscha ed jau hai gia chantà l’entir repertori.

Veglia:

Ella vegn... cun il spus! Quai n’era betg fatg giu.

Barby:

Betg perder la gnerva. Nus faschain tut tenor plan.

Garaschista:

Il spus prend jau. Jau hai in’idea.

Skin:

(in zichel gnervusa)

Guarda, qua preschent jau a tai mias amias.

Barby:

Bel che ti vegns tar nus! Nus n’avain betg pudì vegnir a gratular. Ils uffants han bragì e na vulevan per mort e fin betg star airi. Nus avain stuì ir a spass. Ma uss avain nus gea peda da gratular.

La Barby embratscha la spusa cun grondas gesticulaziuns e suenter il spus. La Veglia dat be curt il maun. La Garaschista scutina insatge en l’ureglia a la spusa. Lura dat ella il maun al spus.

Garaschista:

Ludà saja Jesus Cristus.

Ella guarda ad el profund en ils egls. La surpraisa en sia fatscha sa mida en fascinaziun. Il spus na chala betg pli da fixar la Garaschista. La camera mussa be la fatscha dal spus cun bucca averta ed ins auda davostiers il discurs.

Skin:

Dastg jau stuschar in zichel la charrotscha cun tia chara poppa.

Garaschista:

Gea, mo prenda. Fa dentant attenziun, qua èn ils trais buttuns per il parasol, il tetg ed il frain.

Skin:

Nagin problem, jau hai trenà.

La camera mussa da davos il spus e la Garaschista che suondan la pitschna processiun da dunnas cun charrotschas.

Garaschista:

Vus n’avais anc betg dà resposta a mai.

Spus:

Ma tge avais pia dumandà?

Garaschista:

En sasez n’hai jau dumandà nagut, jau hai be ditg ‹ludà saja Jesus Cristus›. Lura avess mintga cristifidaivel en sasez da respunder insatge.

Spus:

(tut perturbà)

Daco savais vus... äh... Tge hai jau lura da respunder?

Garaschista:

Simplamain ‹semper saja ludà›.

Spus:

Ah... gea, cler... Semper saja ludà... Vus essas ina dunna fitg fascinanta.

La processiun arriva tar in auto. Las trais dunnas cun las charrotschas fan manevras enturn l’auto e trais animals da termagls charsinan levamain las varts, las parts davant e davos. La camera mussa quests animals da taila e tranteren il spus e la Garaschista ch’èn occupads cun flirtar.

Barby:

Tge grondius regal da nozzas.

Skin:

A mai plascha la colur: british racing green. Ed il tgirom nair! Bellezza!

Barby:

Simplamain magnific.

Skin:

Igl è in Jaguar e-type, 4,2 liters da la seria II.

Veglia:

Fitg interessant.

Skin:

Dal 1969, cumplettamain restaurà. Ha custà be 90’000 francs.

La camera s’allontanescha en l’aria. Ins vesa anc in mumentin co che las dunnas van cun las charrotschas enturn l’auto. Il spus suonda la Garaschista sco in toto.

Scena XVI (parcadi 4)

Notg. Ins vesa glischs dad autos da polizia sin la plazza avant il parcadi.

Spus:

Nunchapibel. Nus avain engaschà in servetsch da segirezza ch’ha surveglià il parcadi. Mes amis e clients han autos fitg custaivels ed ins sto tegnair davent laders e mirveglius.

Schef da polizia:

(fitg gross)

Cler, Vus avais segir agì correctamain. Mia dunna ha raquintà ch’i saja stà excellentas nozzas. Ella è er stada oz suentermezdi. Sin il bastiment n’è ella dentant betg ida.

Spus:

I sto esser capità questa saira cura che l’entira societad era sin il bastiment a tschaina. L’auto ch’ins ha regalà a nus è numnadamain stà l’entir suentermezdi sut mia surveglianza.

La camera sa mova atras las retschas dals autos, entant che la vusch agitada dal spus è anc d’udir en il lontan. Ils autos han sgriffels ch’èn gia da ruina. Per part ha la ruina maglià atras il metal e l’entira carossaria è sfratgada dapart. I vesa ora sco sin ina deponia d’autos.

Ina vusch d’in policist:

Schef! Trais guardians din manzegnas. In da quels pretenda che Vossa dunna haja empermess ch’ella recumondia el a Vus. El daventia il nov schef da polizia.

Schef da polizia:

Arrestar!

Cumpadials, october 1923

Gia las otg e mesa. Igl è prest stgir. Atgnamain fissi uras da laschar ir a letg la pitschna Rosa. Ma Anna Mengia fa tuttina vegnir ella. Era sch’ella ha pir sis onns po ella tuttina gia gidar a derschentar la sdratscha da pops. La lavur è lura pli spert fatga. Stancla runa la mattetta la sadella. Ella na po betg auzar. I stgadaina en las streglias dal vitg.

«N’audas betg ch’i fa ina caneruna? Ti fas che tut vegn alert», sbragia Anna Mengia. Rosa auza trista ils egls. Ad Anna Mengia fa quai mal: «Stos be gidar a purtar la sadella. Derschentar na stos betg pli. Sas lura ir si tar la tatta ed ir a letg cun ils auters.» La buobetta sa legra e chatta tuttenina novas forzas. Ella auza da curaschi la sadella, varga la mamma e bunamain curra cun la sadella giu e da pastrign viaden.

Cura che Anna Mengia metta ses chanaster per terra en pastrign, vul Rosa gia currer puspè dad isch ora, ma sin la sava retegna ella il pass e resta là sco ina pitga da sal. Anna Mengia na fa l’emprim betg stim che Rosa fixescha insatge ora avant porta.

«Uss fa e va a letg», di Anna Mengia. Ma Rosa na va betg. «Mamma, quel là ha si il chapè ch’il bab ha en stgaffa.» Anna Mengia sa volva. Sut il chapè guardan ils egls da Steven viaden en pastrign.

«Navair, quai è il chapè dal bab? Tgi è quel um?», vul la pitschna savair. Anna Mengia n’è betg abla da respunder a sia figlia. Ella vesa be ils egls da Steven che guardan sin ella. El less dir insatge. Na, el sa retegna. Tut quels onns, quels siemis, quels desideris. In’unda da snavur percurra Anna Mengia. Ella tema. E lura crescha il chaud da ses corp siador, emplenescha ses venter, ses pèz, ses sains. En il culiez pulseschi. Il chau è sin schluppar. Era ses lefs tremblan. Ella less sa tegnair insanua, guarda enturn e vesa sia figlia guardond cun bucca averta sin Steven.

«Has fatg pulit Rosa, pos ir a chasa», di Anna Mengia cun vusch rauca. Ella e Steven guardan co che Rosa curra da la via si encunter chasa.

Mo betg pli stuair guardar sin el. El è daventà pli bel. Ed ella – suenter tut quests uffants – smardegliada. Anna Mengia less sfundrar dal turpetg.

Il maun chaud da Steven tschiffa sia tatona. Ella clauda ils egls, auda il sbat da la porta-pastrign e sa lascha manar vers el sco sch’ella fiss ina poppa. Sch’ella avriss ils egls, lura guardass ella pitgiv sin el. Ses chavels fins. Quels eran adina uschè loms sch’i tutgavan las vistas, la pel. Els charsinavan bufatg.

Da quai è ella sa regurdada tantas giadas. S’imaginar quests chavels fins che mintga ventin stgarplinava, cutizzava adina in surrir sin la fatscha dad Anna Mengia. Uss ch’els èn uschè datiers ch’ella pudess palpar e tutgar, fai mal. Ella less sentir ils chavels, betg mo vi da ses mauns, mabain vi da la pel da sia fatscha. Ella less sentir els vi da ses sains, ses venter, sias chommas... Na, ella na dastga betg avrir ils egls! Mai, uschiglio è ella persa en il desideri scumandà! Puspè fugir, sco l’ultima giada ad Ascona. Vi e dad isch ora. Avrir ils egls pir en il liber. Ma ella è lassa, paralisada.

La detta da Steven palpa sias vistas e lura ils viertgels dals egls, sco da spluntar. «Ti es daventada anc pli bella.» Tgi di quai? El fa beffas dad ella? Ma ella vesa in’egliada plain encreschadetgna. Ses egls brins e miaivels. Anna Mengia senta co ch’i cula chaud sur sias vistas giu. In fazielet? Ma gia sa posa ella encunter ses pèz, bogna sia chamischa, plira sco in uffant e vegn strusch da trair flad.

Ses frunt, là s’accorsch’ella, finalmain, quest lom, questa tenerezza. Igl è in sentiment nunditg. Ils chavels, loms, exact sco siemià milli giadas. E ses flad umid e tievi stgauda, enzuglia ella dal tuttafatg. Anna Mengia crai ch’ella na possia betg pli sa tegnair sidretg. Steven tira ella cun tutta forza cunter ses corp. Ella less crudar. Na, betg ans derscher en il resti tschuf. Bain, en il resti tschuf u sin la terra niva, sper la laina. La terra fraida fa bain, sfradenta. Il resti tschuf n’exista betg.

Steven savura da mistgel, da suaditsch, da quaida. I n’è nagina brama pli. Na, ina lavina, bova, gia rapida e betg da franar, ch’ha anc in lung viadi aval.

Tut less ella palpar enina. Sia bratscha è dira, ferma sut la chamischa. Ella savura vi da ses pèz. Quest fried fa vegnir narra, lura flaivla. Ella na vul betg chalar da respirar quest’odur, sco sch’ella pudess tschitschar si cun l’odur ses corp. Tragutter less ella quest um. Ella è sco anc mai, betg sasezza pli u l’emprima giada sasezza. Stai. Pass. Gia datiers. Ella tira Steven en il chantun davos l’isch, nua ch’els n’èn betg da vesair tras la fanestra. Ils pass van vinavant engiu.

«Ann.» Steven bitscha si’entira fatscha, ses culiez.

«N’has betg survegnì mias brevs?»

«Tgeninas brevs?»

«Mintga mais hai jau scrit. Pli ch’in onn.»

«Naginas brevs, probabel ha mia mamma pudì tiers ellas.» Anna Mengia tegna il chau da Steven, volva cun omadus mauns sia fatscha envers la glisch brausla ch’entra da fanestra e contempla questa fatscha. Ils lefs lev pulpids cun urs sco entagliads. La pel da colur d’arom. Si’egliada charsina ella. E lura duas faudas en las vistas. Aveva era el endirà?

Quai è mes um e nagin auter, tratga Anna Mengia. Ella vul imprimer per adina questa fatscha en sia memoria, sco ina noda-chasa en il rastè. Ed oz eri l’emprima e probablamain era la davosa giada ch’ella pudeva avair el sco um. I duai dar in uffant. Mes uffant, pensa Anna Mengia, serra il schlegn da la porta e tira nà il barcun da la fanestra che va ora sin via.

Lur corps s’avran plaunsieu, tremblan ditg e s’uneschan sco da nascher.

Cumpadials, fanadur 1924

Ella va gugent cun la marenda sin il funs. I fiss en sasez la lavur da la fantschella. Ma ella è leda da pudair mitschar mintgatant da la stgira chasa ora en il sulegl. Ils umens fan fain si Santiarms. Per il solit dovra ella ina mes’ura per quel viadi. Oz aveva ella dentant fatg schuppa che pasava dapli en la brenta.

E lura il venter. Quest’emna eri uss uschè lunsch. Anna Mengia patratga cun sgarschur a las autras naschientschas. Uras avev’ella gì d’endirar e la spendrera tugnava adina ch’ella l’aveva clamà bler memia baud.

Questa giada leva Anna Mengia spetgar. Malgrà ch’ella temeva il mal, sa legrava ella l’emprima giada sin l’uffant. Ella aveva procurà che sia sora, la Tresa, vegnia e gidia in temp en il tegnairchasa. A la fantschella na pudev’ins betg surlaschar tut, e cura che la scola cumenzava puspè, na s’occupava Gieri Antoni betg pli dal puresser. Quai era lura chaussa dad Anna Mengia. Gieri Antoni aveva tugnà insatge da ‹pupragnims›, cura ch’el aveva udì che Tresa vegnia. Ma Anna Mengia aveva fatg endament ad el la vischina ch’era morta in mais suenter il part. Gieri Antoni n’ha ditg nagut pli.

I n’è strusch trutg e fitg stip. Anna Mengia sa vilenta tuttina ch’ella ha exnum vulì purtar la marenda. Il venter è uschè gross ch’ella na vesa betg nua ch’ella passa. Ensi vai anc. Engiu vegni ad esser mender. Ella sua tut in’aua en la vestgadira naira ch’ella porta dapi la mort da sia mamma.

Avant in mez onn aveva la mamma survegnì malcostas. Suenter ch’il prer aveva dà il sontg ieli, ha Anna Mengia veglià in mument persula sper sia mamma.

«Jau hai tias brevs. Jau hai tuttas», ha la mamma ditg ad Anna Mengia.

«Ti fissas ida, sche ti avessas legì ellas. Navair?» La mamma tschertga l’egliada da sia figlia, tschertga consentiment e tuttina dat ella vinavant en la medema crenna. «Ti fissas ida a la malura a l’ester. El n’è forsa gnanc in dals noss e na crai betg en la sontga Tschaina? E ti fissas tuttina ida.» Anna Mengia è surprendida che la mamma vegn uss cun la vardad, uss ch’igl è memia tard.

«Jau fiss daventada la dunna d’in ambassadur en l’Italia. Jau n’avess naginas vaschias vi da mes mauns.» Ils pleds dad Anna Mengia na tunan betg da reproscha fraida, ma igl è sco sch’in vaider fiss tranter las duas dunnas. Or dal letg vegn ina ragogna. La mamma vul rir, ma insatge en il culiez stenscha. I ragogna en ses pèz. Igl è sco ina cluntga – ma lunsch giuaden. Mariuschla sa dosta encunter ils ponns che paran d’avair ina paisuna. Ella vul star si, ma sfundra pli e pli fitg en ils ponns. Anna Mengia gida sia mamma da seser. Plaun a plaun chali da ragagnar en il pèz.

«Navair... ti fissas currida... currida suenter ad el... Jau sai. Navair? E lura... vess el tratg tai da là vi? En la merda... Navair?... Jau n’hai betg laschà ir davent tai per che quel... quel litgafemnas... Ti es stada la suletta... avevas dun... has vesì il mund... e quel avess tratg tai da là vi.» Anna Mengia na supporta betg da vesair co che la mamma endira da murir. Ma perdunar, gliez na vul ella betg. La figlia ha tuttenina il desideri da dir tut a sia mamma. Ma perquai èsi memia tard.

«I vegn puspè in uffant. Quai è lura mes pop, be mes pitschen pop. Sas, uss è tut bun. Jau na vom gea betg davent», fa Anna Mengia.

«Ti es era stada mia pitschna, mia suletta», di Mariuschla e traglischa en fatscha. «Svida lura la tastga da la schlappa... avant ch’i van cun tut.»

Era ella stada memia fraida cun sia mamma, studegia Anna Mengia durant ir dal taiss siadora. Uschè curt avant che murir ha la mamma dà da chapir ch’ella aveva gì fitg gugent sia figlia. Sche Anna Mengia avess sminà quai, fiss forsa bler stà pli simpel. Ma la mamma aveva adina exprimì l’amur per la figlia en direzza fraida.

En la tastga da la schlappa ha Anna Mengia chattà dudesch brevs or da l’Italia. Anna Mengia sa ch’ella na vegn mai ad avrir ellas, ellas restan serradas. Ils pleds faschessan memia mal. Ma ella vul tegnair si ellas. «Las brevs èn custaivlas», aveva Steven ditg l’atun cura ch’el era stà en Val a far cura.

Sch’il pitschen en il venter sa faschess almain udir. Dapi in pèr dis na sa mova el betg pli. In senn ch’igl è fitg datiers. D’ina vart è Anna Mengia mintgamai leda sch’ils pitschens na fan nagins sigliots pli en il venter. Quai dat adina las detgas furadas en las costas. E tuttina, quels dis ch’ins senta nagut pli fan tema. Tema che l’uffant saja mort.

I n’è betg pli lunsch, be pli il toc il pli taiss. Avant ch’ils umens sin il funs vesian a vegnind ella, vul ella anc far in paus. Ella prenda plaz sin ina muschna e guarda vi en las blaisas da la Garvera. Lura sa perda si’egliada en ils nivels. Igl è bel d’esser in mumentin persula.

Da vegnir en pe senta Anna Mengia l’emprima stagliada. I cumenza. Ma i vegn a cuzzar anc uras, sco tar ils auters, pensa Anna Mengia. La brenta si dies va ella plaunsieu vinavant. Atgnamain less ella ir spert a chasa, ma ella repeta trasora: «Quai va anc in brav mument.»

Gieri Antoni vesa a vegnind sia dunna. Curius ch’ella va uschè plaun e stat trasora airi. A l’um vegn endament che sia dunna porta in uffant. El metta davent il rastè e va encunter ad ella il davos tschancun.

El vesa co ch’il suaditsch cula dal frunt da sia dunna.

«Vessas bain pudì trametter la fantschella.»

«Ti sas che jau vom gugent sin il funs. Ma jau stoss immediat turnar, jau hai che s’avanza», di Anna Mengia a ses um. Gieri Antoni prenda giu da dies ad ella la brenta.

«Sche prenda e turna uss. Jau clom lura la spendrera cura che nus avain finì da raschlar, quai vegn bain a tanscher.»

«Jau pens bain», replica Anna Mengia senza guardar sin ses um. Lura sa maina ella e va.

Gieri Antoni n’è betg disà da vesair ad ir Anna Mengia cun in pass uschè malsegir. El sa volva, va vers munt e patratga vi da la traglischur ch’el ha fastizà ils davos mais en la fatscha da sia dunna. Igl era la medema traglischur sco quai ch’ella aveva en fatscha suenter las stagiuns en il Tessin. Sa sche questa traglischur svanescha puspè u sch’ella resta quella giada?

Igl è in ir dal huz. Mintga tschintg pass datti stiradas. Las chommas dad Anna Mengia tremblan. Uss na senta ella nagut, naginas deglias. Lura lasch jau filar, tratga ella. Ma il trutg è crappus. Ella na vesa betg ils stgalims, ed ils tocs senza trutg sa glischna ella sin ils stumbels da fain. Ins ha segà avant paucs dis.

Mo betg crudar, tratga Anna Mengia, lura perd jau anc l’uffant. Mes uffant. Ella givla internamain, ma sia legria vegn interrutta d’ina deglia. Questa giada staglia ella uschè fitg en sia charn ch’ella sto star airi. Il mal tschessa. E turna puspè cun vehemenza. Vegn e va. Anna Mengia sa storscha cun mintga deglia. Mo betg seser giu, uschiglio na vegn ella mai pli en pe.

Las chasas èn lunsch giu en la val, memia lunsch. Jau n’arriv mai giu là, ma jau stoss. Cura ch’ella senta ch’ils mals chalan, strangla ella giuaden la tema. Ella sa metta a currer, guliv engiu. Betg crudar, betg perder l’uffant, be arrivar. Ad Anna Mengia n’emporti nagut sch’ella passa tort. Quai na fa betg mal. Ella fui be da l’auter mal e curra per cuntanscher las chasas.

Las deglias sforzan ella da star airi cura ch’ella cuntanscha l’emprim clavà dal vitg. I na va betg pli vinavant. Nunpussaivel. Ella sto sbrajattar las chommas. Anna Mengia vesa in rambottel che termaglia avant la chasa sisum il vitg. I sto esser il buob da la Tina. Anna Mengia sbragia tge ch’ella po. «Cloma tia mamma e fa vegnir ella en clavà! Fa insacur! Uschiglio metta il diavel si cornas a tai!» Il rambottel, tementà da quests giaps, svanescha sin il fiat en chasa.

Anna Mengia s’enclina plaunsieu enfin ch’ella stat sin tuts quatter. Uschia sa ruschna ella encunter la porta clavà ch’è averta. Ella raiva sin in ladritsch e sa bitta en dies. I stgarpa permez ella. Anna Mengia smatga. Il chau da l’uffant è memia grond, quel na po mai atras. Ella senta in cunfin – nunpassabel.

Pass s’avischinan.

«Tina? Es ti quai?»

La dunna chatta Anna Mengia e realisescha immediat. Ella sa platga sper ella sin il ladritsch, stauscha si la rassa, stgarpa davent la chautscha e guarda quant lunsch ch’igl è. «Ins vesa il chau per dapli che la palma maun. Probablamain vegni cun l’auter mal.» Tina na vegn betg da finir da discurrer che la deglia vegn. Anna Mengia smatga cun l’entir corp.

Igl è nunpussaivel, i na va mai, tratga ella.

I vegn quest mument che la forza tegna la ballantscha cun il nunpussaivel. En quest curt mument – be in batterdegl – èsi nair, ina rusna, il nagut. E lura cupitgi. La forza gudogna u il nunpussaivel ceda.

Anna Mengia auda in sblatschar glischen. I tuna sco sche tut sia beglia glischnass or dal venter.

«Per l’amur da Dieu», è il sulet che Tina rabitscha nauador. Ella tegna insatge bletsch, glischen e blau en ses mauns. «Per l’amur da Dieu.» Tina guarda, Anna Mengia guarda – sin quest gnoc, ch’avess dad esser in uman. Uss posa Tina il pitschen corp bletsch sin la rassa dad Anna Mengia, prenda dabot giu ses scussal da cuschina, zuglia lien l’uffant e dat el a sia mamma.

«Tegna! Na stos betg temair, jau vom be per in cuntè ed ina cuverta. Jau fatsch clamar la spendrera. Na stos betg temair. Cura che las deglias nauschas vegnan, sun jau puspè tar tai.» Giond da clavà ora discurra Tina cun sasezza. «Per l’amur da Dieu. Uschè spert. Dieus pertgiria.»

Anna Mengia è quieta. Ella admira ses uffant. La pel sa tira plaunsieu dal blau sin il cotschen e survegn ina colur umana. L’uffant avra la bucca e serra puspè ella. Lura tschurra el ses nas. Anna Mengia na ristga betg da sa mover. Sco sch’in moviment pudess far sparir tut. Ella na gughegia betg da guardar davent. La miracla ch’è succedida pudess sa dissolver sch’ella na tegna betg ella cun si’egliada.

L’uffant muventa ils egls, be plaunsieu sco sch’el fiss fitg stanchel u sturn e less sa dustar encunter la sien. El dovra tutta forza per tegnair avert quests egls. Lura dat el si, lascha serrà ils viertgels e mova persuenter puspè la bucca.

«Na stos betg temair. Jau sun qua. Jau na vom betg davent. Tut è bun», scutina Anna Mengia. E tuttenina vegni endament a la mamma: «Tge es ti insumma? Mes figl u mia figlia?»

Ma Anna Mengia na vegn betg da studegiar vinavant. Las deglias nauschas sajettan sco in chametg tras ella. Ellas sfugan sco anc mai en il corp blessà. Anna Mengia lascha crudar l’uffant en il fain. Ella s’oppona vilada a quest mal invan. Las deglias sco foran cun gust perfid en la charn.

«Daco chastia Dieu las dunnas anc suenter il part?», tratga Anna Mengia sa desperond. Ma ella supporta quest patratg anc bler main che la dolur.

«Tinaaaaaaaa!»

1999 collaps

«Maridassas ti puspè mai?» Nescha è adina schoccada cura che Pieder fa questa dumonda. Ed el dumonda forsa mintga mez onn. L’emprim onn da sia lètg ha Nescha sa chapescha respundì ‹gea› sco sch’ella avess da dir ‹gea› en baselgia avant l’altar. E gliez n’aveva ella gea gnanc fatg cura ch’ella ha maridà. Pieder ed ella avevan maridà be civil.

Gia il segund onn da la lètg ha Nescha cumenzà a targlinar cun la resposta, sche Pieder dumandava ella. L’emprim be in batterdegl che Pieder na s’accurscheva franc betg, ma tuttina. I n’era betg pli ina resposta spontana. Anzi, Nescha stueva sa preparar en quest pitschen mument per pudair dar la resposta. Igl era sco tar ina giugadra da teater che sto sa dar in pitschen stausch avant ch’ir ora sin la tribuna.

Ils dus davos onns eran las pausas avant il ‹gea› daventadas pli lungas. En questas pausas pensava Nescha adina: «Daco dumonda el quai? Na senta el betg ch’el sforza mai da dir manzegnas. Na senta el betg che jau schess il pli gugent ‹na›. Duai jau dir questa giada la vardad? Tge gidi da dir la vardad?»

Era questa giada sa smirveglia Nescha da la fatscha innocenta da Pieder. È la vita cun questa brajada d’uffants per el forsa anc cuntentaivla? Ed il squitsch en biro? Lura il dischurden permanent en l’abitaziun.

Pieder para d’esser oz cuntent e ventiraivel. El sesa sin balcun, baiva ses café e fima sia cigaretta. Igl è sonda a las tschintg suentermezdi. Las stizuns han gist serrà. Las cumpras èn fatgas e sch’ins ha emblidà insatge perda quai tuttenina si’impurtanza, essend ch’igl è nunpussaivel da survegnir l’emblidà avant il glindesdi. Ed uschia sa derasa il ruaus da la fin d’emna – almain tar Pieder.

Nescha observa cun scuidanza co che ses um sesa da marsch sin sia sutga e giauda la vista sin ils culms. Era ella emprova da ruassar, ma i na reussescha betg ad ella da laschar pender sia membra. En ella gira adina in program: quel dal di cun ils uffants, il program per l’emna che vegn ed ils plans per ils proxims mais. Prest èsi dad ir per ils dus pitschens ch’èn tar amis. La gronda è ida a far bogn cun amias, speranza na capita nagut. Damaun sto Pieder dispit telefonar a ses geniturs. Uschiglio èn els permalads. Lura avain nus empermess als uffants dad ir en il zoo. Quai stuain nus far damaun, suenter èn pliras sondas e dumengias occupadas. L’emna che vegn ha la gronda dad ir tar il dentist. Igl è da preparar ella ch’ella avria questa giada la bucca e na mordia betg puspè l’assistenta. Lura ha Nescha trais dis da lavur empè da dus. Ella sto cumprar en dapli e guardar che la frestgera saja plaina. La fin d’emna vegn il palpiri veder ramassà. Gea betg emblidar quai. Pieder reproscha uschiglio che la garascha s’empleneschia cun palpiri veder.

Las givellas da Nescha èn emplenidas cun plum. En sia tatona stauscha e brischa insatge. Mintgatant fora ina lantscha da fier buglient senza chal en ses chavez. Lura na vegn ella betg vinavant cun ses scenari. Il film resta be in siemi. Da quai s’empo Pieder. El ha fatg uffants ad ella. Ils uffants, per ils quals ella vul ussa far tut.

E tuttina. Pieder n’ha era naginas letgas. El ha da gudagnar daners, è in um e na chapescha nagut da la vita. Tge gidi da dir ad el ch’ella na maridass mai pli. Mai pli el, e mai pli in auter. N’èsi betg meglier da tegnair sidretg l’entira fatschada?

«Ha, Nescha? Maridassas ti puspè mai?» Pieder dumonda in zichel pli dad aut. Nescha sa smirveglia da la giagliardia ch’el ha da repeter la dumonda.

«Na.»

Pieder mira sin Nescha sco sch’ella faschess ina sgnocca ed i stuess uss immediat suandar ina correctura. El n’ha betg chapì. Nescha pudess anc far il pass enavos, rir e dir: «Sa chapescha che jau ta maridass puspè. Tge faschess jau era pomai senza tai.» Ma i sto ora. Tut na vul ella betg dir. Ch’ella è leda cura ch’el va sin viadi da fatschenta per ina u duas emnas, gliez na di ella betg. Quai è da memia. E ch’ella giavischa bleras giadas cura ch’el è davent ch’el na turnia betg pli, quai sto el era betg savair. Quai vul ella salvar per sasezza.

Nescha patratga vi da las giadas che Pieder turna dals lungs viadis. I scalina. Ella smatga il buttun per avrir la porta ed auda lura a vegnind el da scala si. Ella è trumpada. L’aviun n’è pia betg crudà. Nescha fa ina fatscha da plaschair e da bainvegni. Ma il pli gugent chatschass ella davent quest ester che odura mal e che porta a chasa ina valisch plain resti tschuf e bleras quaidas. «Daco betg?» Pieder spetga ina resposta che sclerescha tut en in dai. Ma quest plaschair na vul Nescha uss betg far ad el. Ella na vul betg stuair mangiar suletta tut il fel.

«Jau hai da purtar l’entir burdi. E magari, la sond’e dumengia, cura che ti es qua, èsi sco sche jau avess anc in quart uffant. Il glindesdi èsi mintgamai sgarschaivel. Jau hai da far urden. Igl è in caos sco sch’ina armada fiss ida tras noss’abitaziun.»

«Ma jau gid adina tai da cumprar en la sonda e da lavar giu e da cuschinar la dumengia», protesta Pieder, e lura fa el cun in surrir sin ils dents: «E suenter gentar m’occupesch jau adina uschè bain da tai. Quai has ti era gugent. Ti dias gea che jau saja uschè bun en letg.» Nescha na reagescha betg: «E tgi procura che ti possias t’occupar da mai? Tgi metta a letg ils uffants? Ed insumma, i na va gnanc per quai.»

«Sche per tge vai lura?» Ils lefs da Pieder sa stendan ch’ins na vesa betg pli la largia tranter ils dents pala. Quella largia dat adina il sentiment che quest um saja semperadina cuntent.

«Ti es probablamain inamurada. U has gia in auter?»

«Jau na sun segir betg inamurada. Ed era sche jau fiss quai. Jau na maridass mai pli. Maridar è in’illusiun.»

«Ti lessas il Thomas, lez fa bella bucca a tai. El gudogna dapli che jau. Cun lez avessas ti gia daditg pudì cumprar ina gronda chasa.»

«Uss tschantschas ti plech, quai sas ti exact. Sche jau maridass pervi da daners, lura segir betg in da tes collegas. Quai stuess lura esser in auter caliber che tes Thomas. I n’ha da far insumma nagut cun daners. Jau hai simplamain fatg l’experientscha ch’ins na vegn betg da mantegnair la cuntentezza en ina lètg.»

«Jau maridass puspè tai.» Pieder di quai da bass, ri in zichel, schenà, ch’ins vesa sia largia tranter las palas. El spetga che Nescha dia il medem.

Ella n’avess mai pensà che Pieder reageschia uschia. Il gieu cun il dir ‹jau maridass puspè tai› era per Nescha be teater. Per Pieder para betg. El resentiva anc amur per ella. Ses sentiments n’eran betg consumads da la travaglia. Nescha sgara or da sia scadiola da café la stgima ch’è bunamain sientada.

«I n’è betg uschia che jau pens ch’i fiss meglier cun in auter um. Igl è simplamain la lètg ed ils uffants. Mai ruaus.»

Nescha senta ch’ella ha offendì ses um, quai n’aveva ella betg vulì. U forsa bain? Pieder prenda ina cigaretta or dal pac, envida ella, stauscha enavant ses mintun e sufla ora il fim. Ses corp è tendì.

«Lessas ti lura laschar sparter?»

Nescha aveva gia pliras giadas s’imaginà quai. Ella aveva schizunt calculà ch’ella gudagnass avunda daners per trair vi sezza ils uffants. Tuttina fa ella uss sco dad esser surstada e vilada:

«Na! Chala! Ti has dumandà sche jau maridass puspè tai, ed jau hai ditg ‹na›. Ma quai na vul betg dir che jau vuless laschar sparter.»

«Ma cler, quai fiss la consequenza, sche ti na vul betg esser maridada cun mai.»

«Halt, halt», Nescha sesa sidretg en sia sutga e mussa cun il det sco da scumandar insatge als uffants. «Jau n’hai ditg insumma nagut da sparter ed era betg che jau na veglia betg esser maridada cun tai. Jau hai mo ditg che jau na maridass betg pli tai. Quai è ina gronda differenza.»

«Quai n’è insumma nagina differenza.»

«Ma cler. Sche nus na fissan oz betg maridads, ma avessan fatg las medemas experientschas cun uffants e tut, e ti dumandassas mai, sche jau veglia maridar tai, lura schess jau ‹na›. Avant nov onns hai jau ditg ‹gea›. Ma da gliez temp er’jau inamurada en tai, ti eras in giuven e bel student ed jau ina giuvna sexy dunna che vuleva uffants. Lura na savev’jau nagut da questa vita cun uffants. Uss sai jau dentant tge che quai vul dir. Ed jau hai faudas e na poss betg pli. Sche ti dumandassas oz mai, schess jau ‹na›.»

Pieder smatgrogna ora sia cigaretta en il tschendrer e stauscha vi e nà ils stumbels. «Èsi perquai che jau sun gross?»

Nescha ri dad aut per zuppentar ses vairs sentiments. «Na, jau hai gia ditg dieschmilli giadas che quai na disturba betg mai.»

«Daco na vuls ti pia betg esser maridada cun mai?»

«Zacherment. Jau n’hai gea gnanc ditg che jau na veglia betg esser maridada cun tai. Uss chala ina giada. Jau hai be ditg che jau na maridass oz betg pli.»

Nescha ch’ha auzà la vusch, senta uss bunamain cumpassiun cun Pieder. Ella guarda vi sin el e vesa ch’el emprova da zuppar sia tristezza. Nescha aveva adina pensà che ses um saja era vegnì unfis. Ella na chapescha betg daco che l’amur da Pieder n’è betg isada. E Pieder di: «Jau na chapesch betg daco che ti n’has betg pli gugent mai.»

Duas emnas pli tard.

Igl è glindesdi suentermezdi.

La fin d’emna è Nescha stada malsauna.

Damaun e puschmaun ha Nescha da lavurar.

En in ura vegnan anc visitas che stattan per dus dis tar els.

L’abitaziun è en in caos ed ils dus pitschens na vulan betg far urden.

I fiss anc da trair si il letg per las visitas e da far cumissiuns per ch’igl haja da mangiar.

Oz è Nescha stada tar il dentist cun la buoba. Lezza n’ha per la quarta giada betg avert la bucca.

El saja pli che ventg onns dentist. In tal uffant n’haja el anc mai gì. Ed el ha guardà curius sin Nescha.

Damaun ha Nescha da far in’intervista cun l’emprima presidenta da la Banca chantunala. Quai sto dar ina buna chaussa.

Ma avant sto il tegnairchasa esser fatg. I na va betg dad ir dad isch ora e laschar enavos in’abitaziun tschuffa ed in dischurden.

Nescha sto vesair ora bain damaun. Ella ha da preparar bunas dumondas. Questa notg vegn ella anc a leger il rapport annual da la Banca.

Nescha va tras l’abitaziun. Insanua givlan ils uffants. Ella sua. Tuttenina cumenza il cor a batter. Ils mauns tremblan. I tschivla en las ureglias. Nair.

Cura ch’ella vegn nanavant è ella en il bogn giun plaun. Lezi e Laura scrollan ella e cloman «mamma». «Jau stoss ruassar, star sin il canapé, be in pitschen mument.»

Nescha va en stiva, sa metta per lung sin il canapé. Ella auda co che Lezi tschertga insatge en cuschina. La pitschna porta in magiel aua a la mamma e di: «Nus faschain té per tai.»

Las ureglias tschivlan puspè. «Di a Lezi ch’el na duaja betg far té.» Laina stritga ils chavels da la mamma e di: «Té da mamela fa bain.» «Taidla, porta il telefon.» La pitschna fa per cumond.

Nescha cumpona il numer da la vischina. Nagin na prenda giu! Il numer da la proxima vischina. Occupà!! Nescha cumenza puspè a tremblar e vegn strusch da cumponer il numer da ses um.

En fatschenta prenda giu la secretaria: L’um saja davent. Ella na sa betg nua. En cuschina dat insatge giun plaun. I tuna da stgaglias. La pitschna curra or da cuschina: «Lezi ha laschà dar la zutgeriera.»

Il cor da Nescha dat e para da schluppar. Ella vul star en pè. I na va betg. I fa chaud e fraid sch’ella vul s’auzar. Ella sbragia si per la pitschna Laina. «Di a Lezi ch’el duaja laschar star tut e vegnir qua.»

La pitschna svanescha en cuschina e scutina cun Lezi. Nescha emprova da telefonar anc ina giada a la vischina. Nagin na prenda giu. Lura l’autra. Occupà. Ella metta en il numer dal medi da chasa. Il respundider discurra.

«Sche mo els na sa taglian betg.» Nescha cloma il figl e la figlia che zambregian vinavant en cuschina. Uss cloma ella in taxi. «...a la via da la staziun 14, l’entrada è davos chasa. Faschai spert. Jau stoss immediat ir tar il medi.»

Nescha sa ruschna giu dal canapé. Lezi e Laina vegnan ord cuschina. Lur detta è plain zutger. «Nus stuain lavar ils mauns», manegia Lezi. «Na, na, na», di Nescha. «Ma vus stuais immediat trair en ils stivals e vegnir cun mai. Faschai spert.»

Insaco vegn Nescha da star en pe. Ella va cun stgalfins or da l’abitaziun. Lezi è uschè surstà ch’el na sto betg lavar ils mauns da zutger ch’el gida schizunt sia sora pitschna a trair en ils stivals. «Na, oz na stuais vus betg trair en giacca, era sch’igl è fraid.»

I va ina perpetnadad e lura vegn il taxi. «Tar x-in medi.» «Tgi è Voss medi da chasa?» «Lez ha serrà oz.» Il manischunz da taxi guarda cun disfidanza sin Nescha, ma na ristga betg da dir insatge pervi dals uffants che tschufrognan las fanestras cun detta da zutger.

«Na, Vus na stuais betg murir.» Co vul quel savair quai, sa dumonda Nescha. Il medi ha be tadlà in zichel il cor e mesirà la pressiun dal sang. «Ma jau hai tremblà, aveva las ureglias che tschivlavan ed avess bunamain stuì render. Quai èn bain segns d’ina attatga dal cor?»

Il medi ri. «Vus avais in’attatga da panica. Quai datti savens tar mammas cun uffants pitschens. Giai a chasa e na lavurai betg tant. Sch’igl avess da capitar anc ina u duas giadas stuais Vus forsa ponderar da far ina terapia.» Nescha banduna vilada la pratica. «Jau na bat tuttina betg!»

Dus mais pli tard va Nescha l’emprima giada tar la terapeuta.

Scena XVII

En il refugi. La Barby e la Garaschista èn gia là. In sfratg da l’isch en il palantschieu sura. Il cler dal di entra. Intgins pass sin la stgala ch’i tuna da metal vibrant. Puspè la sfratgada da l’isch che sa serra. Ed uss curra insatgi da la stgala giu ch’i tgula e stgadaina. Or dal stgir vegn la Veglia. Ella porta ina giacca da snowboard, ina chapitscha cun pala e guants da skis. Ella stgarpa la chapitscha giu dal chau, bitta ils guants en in chantun e tirond ora la giacca sbragia ella.

Veglia:

Jau hai adina ditg ch’ins na possia betg fidar a questa schenta alternativa. Ella n’è mai sa tegnida a nossas prescripziuns. Gist uss, curt avant il final, fa ella quest sbagl chapital. En in’emna n’avess quai empurtà nagut, lura fissan nossas truppas en l’entir mund stadas semtgadas e nagut avess pudì retegnair ellas.

(uss directamain vers la Barby)

Co has ti pudì runar questa schlunzra en noss rudè. Uss è ella en praschun e tradescha tut.

La Veglia è s’avischinada a la Barby che sesa davos ses pult. Cun la davosa construcziun pitga ella cun il pugn sin maisa.

Barby:

(resta calma)

Prenda plaz per che nus possian cumenzar.

Garaschista:

Nunpussaivel, en praschun, la Skin!

Veglia:

(anc adina en ravgia e cun sia vusch rauca)

Igl ha stuì ir uschia.

(e lura in pau indignada e pli da bass)

Jau aveva gist cumenzà a ma fidar dad ella. Ella ha devastà ils pli custaivels chars. Entaifer paucs mais ha ella chattà tut ils Rolls Royces dal pajais e maltractà els ch’ins n’ha betg pli pudì distinguer els d’in Cinquecento.

Garaschista:

(entusiasmada)

Quel ch’è stà cun fotografia en la ‹Naziunala› davanttiers. Simplamain genial. Enturn la figura da Rolls Royce era be pli ruina. Sulet ils dus spievels da la vart tradivan ch’igl era ina giada in auto.

Veglia:

Co ch’ella è vegnida da far quai?! Fin uss n’hai jau mai gì blera chapientscha per art modern, ma quai che la Skin ha fatg cun quests autos èn vairas ovras artisticas. Tgi vess ditg ch’ins vegnia da far or da questas maschinas da mastgels tals simbols per nossa revoluziun.

Garaschista:

Nus stuain liberar ella!

Veglia:

(puspè vilada)

Ella ha merità, sch’ella na sa tegna betg vi da las reglas.

Barby:

(admonind la Veglia)

Prenda plaz. Jau vi cumenzar.

Veglia:

(ord chadaina)

Tge cumenzar! Tut è pers!

Barby:

(auza il mintun che ses culiez fa intginas faudas pli pauc, e cun vusch misteriusa ed autoritara)

Jau hai mes plans.

La Veglia vesa ina sigir en in tschep da laina. Ella prenda la sigir, stgadaina ella cun in maun en ina trav da la paraid ch’i croda pulvra e gip dal palantschieu sura.

Pulvra e gip sa tschentan era en il decolté da la Barby. Lezza porta oz ina chamischa taclada sco tar las manduras da cumbat dal militar. Empè da colurs verdas fustgas sa tracti dentant da tuns en blau cler, mellen ed oransch. Enturn il culiez ha ella in cularin da vali rosa cun pizs da metal sco in cularin da chauns ravgiads. La Barby è vilada ed emprova da schubregiar la pulvra or da la chanal da ses sains.

Barby:

(per l’emprima giada en tun vilà)

Da quai na sto betg esser. Jau pretend il pli aut grad da disciplina, uschiglio va nossa missiun a la malura. Tut fiss stà invan e las generaziuns vegnintas fissan persas per adina.

La Veglia sesa sin il bural, sbassa ses chau e tegna ferm sias schanuglias cun ils mauns, sco ina pitschna scolara che sa turpegia.

La Barby smetta da schubregiar ses decolté e guarda severamain sin sias cumpognas. Lura daventa si’egliada puspè pli miaivla.

Barby:

(en in tun dultschin)

Jau hai gia preparà tut. Questa saira ha mes um envidà l’um da la Skin tar nus. El manegia che lez sappia dapli e che las assicuranzas hajan fastizs da la guerriglia secreta.

(suenter ina pitschna pausa)

Ti Garaschista vegns era questa saira.

Garaschista:

Be jau?

Barby:

Be ti. Noss sontget d’assicuranzas vegn puspè ad esser fascinà da tai. Ti stos consolar el in pau.

Garaschista:

Aha, ed jau hai da ma vestgir sco sontga.

Barby:

Na, na, nus n’entrain betg en perversiuns.

(fa sco da sa scurlattar e termagliond in zichel cun ses bratschlet e senza guardar en fatscha a la Garaschista)

Bun fissi dentant sche ti emprendessas ordadora il rusari. Cunzunt la davosa oraziun nua ch’igl ha num: «Bain pia noss’advocata, volva tes misericordaivels egls tar nus.» E lura era la part nua ch’igl ha num «en questa val da larmas». Sch’el less lura accumpagnar tai a chasa, stos ti forsa ta nuspir in zichel.

Garaschista:

(ri)

Ma be in zichel?!

Barby:

Geabain.

(ha ris e fa uss ina tschera innocenta)

Sin via a chasa vegnis vus sper la baselgia da son Sebastian ora. Là entrais vus lura en confessiunal. El prenda gugent penetienzia. Ti pos far il prer. E per che ses putgads vegnian relaschads, sto el empermetter da manar tai tar la Skin en praschun.

Veglia:

(sitg)

Cun la Skin na laschani discurrer nagin. Quai sas ti bain?!

Barby:

Dapi che la Skin è en arrest ha mes um la direcziun da la praschun.

Garaschista:

L’um da la Skin n’è nagin problem. Ma tge hai jau da far en praschun?

Barby:

Nus duvrain ina martira, u sch’il pled plascha meglier a tai, ina sontga.

(malign)

L’um da la Skin ha gea gia cumenzà a far ina sontga or dad ella. Ma nus na lain betg ch’ella saja be sia sontga. Nus duvrain ella per noss moviment. Ils maletgs da sias ovras èn gia ids enturn il mund. Uss stuain nus be anc mussar sia fatscha e co ch’ella sto suffrir.

Garaschista:

(realisescha plaunsieu)

Has forsa gia semtgà las cameras digitalas?

Barby:

Jau hai empustà ellas. Tut tar mes um. Jau n’avess mai cartì che la professiun da mes um saja per nus uschè nizzaivla. Questa saira survegns ellas. Il meglier monteschas las cameras en in paraplievgia da l’um da la Skin, pertge ti vegns controllada pli fitg ch’el.

Veglia:

Gnanc uschè mal. Ma co vegnan quels maletgs emess? Nossa rait da communicaziun televisiva funcziunescha pir davent dal termin d’attatga mundial.

Barby:

La rait d’urgenza, mia chara. Da las paraulas da buna notg pudain nus adina far diever senza ristgar che las infurmaziuns ed ils maletgs vegnian en mauns fallads. Ils maletgs da nossa sontga martira vegnan ad instigar anc pli fitg il fieu da cumbat.

(plain tensiun, discurra be da bass)

Tut va bler meglier che planisà.

Turitg, entschatta da zercladur 1944

Stiafen guarda en la vitrina. Sa danunder che questa oranscha vegn? Be ina giada ha el tegnì en maun uschè in fritg. Il bab era turnà d’ina nozza a Trun ed aveva purtà als uffants in’oranscha. Tuts han dastgà prender ella enta maun e savurar. Stiafen para anc uss da sentir la savur che fa sguzia en ses nas.

Anna Mengia aveva fatg giu la paletscha a l’oranscha e mintga uffant ha survegnì ina snicla. Stiafen e ses frar avevan prendì las paletschas giu da maisa e laschà svanir ellas en satg. Giun clavà han els empruvà da mangiar las paletschas. Ellas eran pitras. E perquai han ils dus mattatschs simplamain tegnì en salv ellas e da temp en temp savurà londervi. La savur è sa mantegnida ditg.

Stiafen è led ch’el po mitschar per duas emnas dal servetsch. El è dapi set uras en viadi. Ins ha partì en el en il Vallais en questa stoda cafugna. Igl ha paucs camarats dal Grischun e betg in che discurra sia lingua. Gliez fa el il pli vess. E mintga giada ch’el survegn ina brev da chasa, auda el cun leger la vusch da sia mamma u da ses bab ed el ha che siglia las larmas.

Oz en damaun n’ha el mangià nagut. El ha pensà, questa saira fa la mamma russers per mai. Tartuffels cun chaschiel e paintg surengiu. Quai è festa. La broda ch’i deva la damaun per ils recruts, lezza aveva el rufidà. Il cuschinier da la truppa da Stiafen cuschinava mal. Uschia pudevi capitar ch’el guardava scuidus sin il pavel dals chavals. Il fried dal satg d’avaina regurdava el al porridge ch’i deva a chasa d’ensolver. Ils chavals avevan in meglier da magliar che la glieud, pensava il giuven ch’aveva prest 20 onns.

L’emprim en il Vallais, cura ch’el ha vesì ch’ils camarats tagliavan zinslas or da la maila per ils chavals, ha Stiafen be scurlattà il chau. Ma el ha spert emprendì. Sch’i vegniva ina harassa cun maila plain vermaniglia, lura ha era el taglià ora las buccadas ch’eran betg attatgadas dal verm.

Ses magun ragognia. El sto tuttina mangiar insatge. Dal buffet da la staziun vegn la savur da brassà. Cura ha el gì la davosa giada brassà? Probablamain da perdunanza avant in onn e mez.

Stiafen avess cupons da mangiar en satg. Ils daners tanschessan era. Ma en in restaurant cun tuaglias alvas? El che odura probablamain da chavals, malgrà la mondura da dumengias. Atgnamain leva el spargnar ils cupons ed ils daners.

Ma almain dar in’egliada en da fanestra. Forsa n’hai betg uschè blera glieud ed el pudess sa metter en in chantun vi d’ina maisa suletta e baiver in café.

El sa metta cun il dies encunter l’ustaria. Be spert less el prender insatge. La camariera di ch’i dettia brassà cun buglia da tartuffels u liongia cun crut asch e tartuffels or da l’aua. Stiafen emposta la liongia ed ina gervosa.

Il satgados da Stiafen n’ha betg gì plazza sut la maisa. Sch’insatgi less seser a la maisa dasperas, stuess el prender davent il satgados. Enfin che ses taglier vegn, stauscha Stiafen pliras giadas il satgados en in’autra posiziun. El gughegia strusch da sa muventar. Uschiglio sa derasa si’odur en il local.

Finalmain porta la camariera il taglier. La liongia è be pitschna. Stiafen era s’imaginà ina bler pli gronda. El strangla giuaden la liongia, lura ils tartuffels ed il crut e cura che la camariera porta il da baiver è il taglier vid. Ella guarda tut surstada sin il taglier. Ma dabot ri ella curtaschaivlamain.

«Vus avais para gì fom.»

Stiafen sa turpegia. El metta immediat il cupon ed ils daners sin maisa ed enten lavar si baiva el il magiel gervosa sur chau ora.

El festina da sortir dal local. Ordadora tira el en il flad. El senta co che ses magun sgarguglia e sa regorda vi dal gust da rantsch da la liongia. En in’ura va ses tren.

Anc avant ch’il tren parta per Cuira, sto Stiafen ir sin tualetta. El renda tut, rietscha e spida fin ch’i vegn be verd pli.

Cumpadials, zercladur 1944

Anna Mengia truscha ils maluns en las duas chazzettas. Prest han els la dretga colur. Ella di a Rosa dad ir a clamar ils auters e lura taidla ella vinavant tge che ses um discurra cun il vegl padrin Giachen e cun Stiafen. Dapi dus dis è ses figl puspè or da letg. Ella è leda. Ma puschmaun ha el gia dad ir puspè. Ella aveva vulì cuschinar bain quels dis ch’il recrut aveva congedi, aveva vulì pupragnar el e far il meglier or da quai pauc ch’i deva. Ma otg dis ha el bavì be té da chaminella. Gnanc il porridge na restava en il magun.

Piclond ils maluns ch’eran ids surora sin la platta da fieu, tratga ella ch’igl è bunamain stà bun che ses figl è stà malsaun. Uschia ha ella pudì tgirar el ed ha gì el be per ella. Ses figl.

Anna Mengia na fa betg tants quitads per Stiafen. El n’è betg turnà da la recruta uschè tementà sco il Meltger. Lez è ì a militar gist cura ch’ins temeva ch’ils Tudestgs vegnian sur ils cunfins. Meltger era vegnì a chasa en in malruaus. La notg s’auzava el e gieva pliras giadas en hisli. La davosa giada ch’el era stà en congedi era l’agitaziun tschessada. Persuenter daventavi adina mender cun la vivonda per la schuldada. Anna Mengia metta anc in zichel paintg en omaduas chazzettas. Betg memia bler, Stiafen na po anc betg vertir bler grass.

Cun in’ureglia taidla Anna Mengia il discurs dals umens che sesan davos maisa. Els eran stads suenter messa en l’ustaria ed avevan tadlà las novitads dal radio. Il padrin Giachen sa discurriva savens cun ses figliol Gieri Antoni. Omadus speculavan quant ditg che la guerra giaja anc e sch’ils alliads possian insumma avanzar da la Normandia vinavant en il continent.

«I vesa ora bain», remartga il padrin cun vusch profunda e decisa. «Dapi ch’ils Tudestgs han survegnì giu per il grugn a Stalingrad na duvrain nus betg pli temair.»

«Cun quai buc u bov tudestg na san ins mai», replica Gieri Antoni. «Uss ch’el è tschinclà, pudess el forsa puspè sa regurdar da la Svizra. Pir sch’ils alliads han fatg star el, essan nus en segirtad.»

Ma il padrin na sa lascha betg irritar e fa cun tun calmant si per Stiafen: «Forsa na va tes servetsch betg pli uschè ditg, ed i na dat nagins congedis pli, mabain gist la relaschada.»

Sin quai sa fida Anna Mengia da metter gist anc ina giada paintg en ils maluns. Lura prenda ella la chazzetta cun buglia da maila da la platta e svida la buglia en duas stgadellas. Plaunsieu sa rimnan l’entira famiglia, il famegl e la fantschella davos maisa. Cura che Anna Mengia metta las duas stgadellas buglia da maila sin maisa auda ella, tge che la Frena scutina a la pitschna Mengia en l’ureglia. «Navair, sche Hitler vegn, fugin nus en noss mises?» La Mengia cun ses chau plain ritschas dat seriusamain il chau e sa stenda per vesair en las stgadellas.

Durant il babnoss sa sbassan ils chaus ed or da sedesch buccas sa rodla a la fin il «Dieu benedeschia spaisa e bavronda».

Oz èn bunamain tut ses uffants en davos maisa, tratga Anna Mengia. E sco sche Gieri Antoni pudess leger ses patratgs di el: «Oz manca be il Meltger, navair Anna Mengia. Tants n’essan nus gia daditg betg pli stads. La Rosa è il bler en plazza ed il Stiafen en servetsch. Trais mancan adina.»

Anna Mengia fastizescha co che Gieri Antoni guarda losch sin Stiafen. Ed era il padrin fixescha trasora il mat ch’ha prest puspè da prender la mondura e dad ir als cunfins en il Vallais.

«El sumeglia giu da chau il tat da Giachentrina», di il padrin. «Lez aveva era questa fatscha graschla e quests chavels fins.»

«La vusch è era la medema», agiunscha Gieri Antoni. «Questa vusch n’ha ertà nagin da nus. Be il Stiafen ha uss puspè in bass profund.»

Anna Mengia smirveglia adina co che ses um ed autra glieud pretendan che Stiafen sumeglia il tat da Giachentrina. Stiafen sumegliava Steven sco quai ch’in ov sumeglia l’auter. E tge che fa surstar anc pli fitg la mamma è che Gieri Antoni vesa gist en Stiafen ses successur. En sasez è gea Meltger il figl il pli vegl. Ma Gieri Antoni vul che Stiafen emprendia da scolast. Ed Anna Mengia ha il sentiment che Gieri Antoni veglia surdar a Stiafen er anc la puraria. Stiafen è per Gieri Antoni il portaschlatta. Mastegiond ils maluns sa dumonda Anna Mengia: Tgi sa tgi ch’è vegnì sin l’idea da dar als uffants las schlattainas dals babs?

«Tge rias mamma?», scutina la Frena tuttenina e dat ina leva bintgunada a sia mamma. Anna Mengia ch’era stada absenta di: «Jau hai be pensà che quest tat dal bab, quel da Giachentrina, sto esser stà in fitg bel um.»

2000 siemi en il tren

La planira è cuverta d’ina leva fiffa da naiv. I smuschigna. Nescha traversa la planira. Tuttenina giascha ina platta avant ella. Ella è pesanta. Èsi ina platta-scalegl? Na, simplamain ina grossa, naira, bunamain quadra. Questa platta tutgass sin ina fossa, tratga Nescha, malgrà ch’ella n’ha nagins ornaments. Ed en sasez n’ha Nescha mai vesì ina fossa cun ina tala platta.

La platta s’auza in zichel. Sut la platta vegn nanavant insatgi. Igl è Anna Mengia che cumpara en sia vestgadira naira ch’ella ha adina purtà suenter la mort da sia mamma. E lura suonda Gieri Antoni. El ha la barba lunga alva e la fatscha magra ch’el aveva cura ch’el era vegl. Els vegnan viadora en la naiv, ma na passan betg giun plaun. Els sautan cun las scrottas da naiv. In legher saut. Tar musica che Nescha n’auda betg. Els èn cuntents, paran leghers e levs. Els n’han nagins quitads pli. Els èn leds da sautar cun las floccas da naiv e ch’els pon suenter ruassar sut la platta senza schelar.

Nescha ha cupidà en il tren. Uss guarda ella tras la fanestra viadora en la planira. Tras la fina cuverta da naiv cuchegian ils stumbels dal tirc racoltà. Nescha tschertga il lieu nua che la platta pudess esser. El n’è nagliur.

Daco sauta Anna Mengia cun Gieri Antoni? Il tat haja in temp dà fridas ad Anna Mengia, en ils giuvens onns da la lètg. Daco ri ella uss si per el?

Igl è be in siemi, emprova Nescha da stuschar davent ses patratgs e guarda da fanestr’ora. Ma ordadora cufli ed en l’intern da Nescha sauta Anna Mengia vinavant cun Gieri Antoni e na sa lascha anc betg bandischar sut la platta. Igl è sco sche sia tatta less sautar enfin che Nescha ri cun ella. Tgi sa sche Anna Mengia ha era gì siemis, sa dumonda Nescha.

Ils siemis èn pli ferms che la realitad, tratga Nescha e sto surrir tut persula en il tren. Rir viadora en la naiv e rir cun Anna Mengia.

Scenas XVIII-XXIII

Scena XVIII (stivas)

En la televisiun è da vesair il nanin da buna notg. Empè da la chanzun ‹Sandmann, lieber Sandmann...› chanta il chor d’uffants:

Mammas, charas mammas, oz stuais vus er tadlar, l’istorgia che è vaira-a-a e-e vegn a da-ave-entar, prest era ta-ar nus.

Il pitschen nanin fa visita a poppas da barbie.

En in’autra televisiun cuntinuescha la scena. Mo ch’i vegn chantà qua en ina lingua asiata, il nanin ha egls asiats e las barbies era. Suenter ves’ins puspè in nov apparat da televisiun. Or da lez vegn in text russ. Vinavant vai en differents apparats da televisiun per spagnol, arab, african ed il davos per englais. Encunter la fin dal gieu dal nanin sa distatga la camera da la televisiun.

Emprim uffant:

Mamma, ve spert, ti stos vegnir a guardar.

Mamma:

Ma jau sun vi da far tschaina.

Segund uffant:

Oz datti puspè in’istorgia da buna notg vaira en la televisiun. Ve. Fa!

Mamma:

Oh, gea, lura vegn jau immediat.

Ins vesa ils pes dals uffants e quels da la mamma che sa mettan da marsch sin il tarpun avant la televisiun.

Scena XIX (praschun)

L’istorgia da buna notg cumenza sco film da tric.

Raquintadra:

Ils policists schevan ch’i saja privlus sch’ils uffants gioghian sin trottuars. Quai era sa chapescha be ina sgnocca. Tuttina devi blers policists che cartevan quai. En in pitschen pajais ha ina dunna perquai cumenzà a far insatge encunter questa sgnocca. Ella ha luentà qua u là in auto, be per far ina sgnocca. Cura che la polizia ha vesì la dunna a luentar in auto, n’ha ella betg stuì rir. Tuttavia betg. Na, la polizia ha mess la legra dunna en praschun.

Uss mida il maletg. I na vegn betg pli mussà in film da tric, mabain ina cella da praschun. La camera sa mova balluccond sur il palantschieu da betun vi. La qualitad dal film è nauscha. Il maletg arriva tar in letg. Ina dunna sesa là. Ella stritga ses venter radund ed auza sia fatscha. Larmas culan da ses egls.

Skin:

Mia figlia vegn a nascher en ina praschun.

Ella sbassa il chau ed i para sco sch’ella sa scurlattass dal bragir. Lura auza ella puspè sia fatscha. La Skin vesa ora tut auter ch’avant duas secundas. Nagins larmins, ina fatscha glischa, sco d’ina sontga. Ella metta guersch il chau e guarda sin insatgi che sto esser sur la camera. Enturn ses chavels cumpara ina gloriola.

Skin:

(cun grazia nunditga)

L’anghel Gabriel ha purtà il salid a mai.

Il maletg zaccuda. I dat ina ramplunada. Insatgi è crudà per terra. E la camera para era. Lezza filmescha per in pitschen mument be il palantschieu sura. Lura ves’ins la Garaschista che sa sgoba e tschiffa cun in maun la camera. La palma-maun cuvra in mument la mesadad dal maletg.

Garaschista:

Ve, la via è libra, nus pudain fugir.

Guardians sbragian. Uss mussa il maletg ils pes da la Skin. Ella curra d’ina stgala si. Lura il venter gross che balla sut la rassa. La vusch dal schef da polizia rebatta tras ils sulers da la praschun.

Schef da polizia:

(isteric)

Tge fas ti qua? Jau n’hai nagina peda per tai e tes models da tendas d’uffants sin rodas. Va immediat a chasa. Jau empost la limusina.

I fa in tun sco sch’in paraplievgia u anc meglier in paracrudader s’avriss. E gist en quest mument n’aud’ins betg pli ils pass da las duas dunnas che fugivan. La camera mussa uss pes che stattan grad airi e ch’èn enzugliads d’ina taila melna.

Guardians:

Ellas èn svanidas! Davent! Nua èni?

Schef da polizia:

(urla)

Nunpussaivel!

La camera mussa la Barby ed il schef da polizia.

Barby:

(vusch resoluta)

Co ta deportas ti era! Sbragir en tala moda! Sche ti fas da quai lura vom jau. Ti na t’interesseschas gea gnanc per la tenda che jau regal a noss biadis. E la limusina na stos ti betg empustar. Mia tenda sin rodas n’ha nagina plazza en là.

(fa la parita d’esser vilada)

Adia charissim!

Ins vesa co che la Barby tira viadora sin via ina charetta d’aluminium. Sin questa charetta è ina tarmenta tenda melna. La Barby è vestgida cun in costum verd cler e lila.

La camera va en l’intern da la tenda. Las duas dunnas sesan cumadaivlamain en là.

Garaschista:

Hei? Has tradì la data d’attatga?

Skin:

(traglischa viaden en la camera)

Segir betg! I va liber sco planisà. Damaun a las 12.00.

En la televisiun cumpara il nanin ed il chor d’uffants chanta la chanzun da buna notg.

Scena XX (refugi)

Tuttas quatter èn radunadas en il refugi.

Veglia:

Ti na dastgas betg ristgar da ta participar a l’attatga.

Skin:

Jau vom!

Veglia:

I san co che ti vesas ora. Cun tes ventrun n’es ti betg movibla. L’uffant pudess era gia vegnir damaun.

Skin:

Jau vom.

Veglia:

Chaugross.

Skin:

Sche jau na fiss betg quai, avess jau probablamain tradì la data.

Veglia:

Nus na dastgain betg perder tai. Ti es nossa eroxa. Las dunnas da l’entir mund admiran tai. Schizunt jau sun stada commuventada cura che ti stritgavas tes venter en la cella. Tge emporta, sche ti n’es damaun betg da la partida. Milliuns da dunnas fan la lavur che sto vegnir fatga. Nus avain procurà per ina media che stat cun tai.

Skin:

Questa media po vegnir cun mai. Jau fatsch mia tura.

(uss fitg agressiv)

Probablamain lessas ti be surpigliar mia tura, perquai ch’igl ha là ils pli bels autos da sport. Jau sun stada ditg avunda en la cella ed hai pudì far nagut.

Barby:

Avunda! Nus na pudain betg ans lubir dispitas il di avant l’attatga. Nus essan a la testa d’ina armada da mammas e tattas. Nus quatter stuain ans tegnair ensemen. E sche la Skin vul far sia tura, lura stuain nus acceptar quai. Ma la media accumpogna ella.

(en tun da cumond a la Skin)

Has chapì!

Skin:

(tugnusa)

Gea.

Barby:

(vers la Garaschista)

Declera a nus las charrotschas computerisadas.

Lezza vegn cun ina charrotscha da trais rodas grondas.

Garaschista:

Jau repet l’emprim anc las reglas en connex cun la nova chemicalia. La Skin ha fatg ils emprims experiments cun l’acid che luenta il metal. Tar quests experiments avain nus vesì ch’ins dastga sprizzar be pauc. Uschiglio cumenza il metal a buglir, fimar u far stgima. I dastga dentant dar be in zichel fim, sco quel d’ina cigaretta, entant che l’auto sa dissolva.

Veglia:

(sdiavla)

Quai è tut uschè vegl sco paun e latg. Fai vinavant cun il nov sistem!

Garaschista:

Bun. Il sensur sper la roda davant po fastizar la marca d’auto. L’infurmaziun vegn dada vinavant al computer montà en il satg dal tetg. Il computer metta lura sez ensemen il mix ideal dad armas...

Scena XXI (continent I)

Ins auda anc adina la Garaschista che declera. Il maletg va dentant gia vinavant. El mussa l’ura d’in clutger cun cifras romanas. I dat las 18.00. La camera volva ses objectiv giu sin la plazza avant baselgia. In grond parcadi. Il maletg s’avischina al parcadi. Dunnas cun charrotschas cumenzan ad ir tras las retschas dals autos. Pir cura ch’ellas èn gia davent s’auzan pitschens nivels da fim dals autos. Auters autos crodan ensemen cun ina u pliras sfratgadas.

Scena XXII (continent II)

Uss mussa la camera in’ura digitala. Ella sa chatta sur il portal d’in grond bajetg da vaider. Sin il parcadi avant quest bajetg van dunnas giapunaisas a spass. Ellas èn vestgidas a moda fina ed eleganta e stauschan charrotschas d’uffants. Ina chanta per calmar ses uffant che bragia. L’autra raquinta a sia pitschna mattatscha insatge en giapunais.

Suttitels:

Sas mia chara, cura che ti es gronda raquintas ti lura a tes uffants ch’i deva anc autos cura che ti es vegnida sin il mund.

Scena XXIII (continent III)

In ura da bratsch mussa las 12.00. Sin l’areal dal martgadant d’autos sgulatscha ina bandiera americana. Tranter las retschas d’autos van bleras dunnas cun charrotschas d’uffants giaglias e fitg grondas. Ellas sa discurran e rian. Pir cura ch’ellas èn davent, cumenzan las carossarias dals autos lungs sco bastiments a ramplunar e fracassar.

Cumpadials, avrigl 1965

«Tatta, quant ditg vai anc?»

La biadia sin il banc-pigna na po betg pli spetgar enfin che las soccas èn finidas. Anna Mengia sesa en sia sutga sper la pigna e fa cun stgaina. En sasez fiss ella daditg a fin cun la segunda socca. Ma la biadia vul empruvar en la socca suenter bunamain mintg’anza. Anna Mengia n’è uschiglio betg la tatta che dat suenter a mintga giavisch, ma oz è ella insaco distratga. Quai è ella adina cura ch’ina da sias figlias survegn in pop. Ier saira erani ids cun la Frena en l’ospital ed eran vegnids cun la Marietta qua tar la tatta e l’onda Rosa. Uss èsi las duas e mesa suentermezdi ed i n’è anc vegnì nagin telefon.

«Taattaaa? Astg’jau anc ina giada empruvar la socca? Quant ditg vai anc?»

«I na va betg pli ditg. Cura che l’ura dat las trais hai jau finì il spitg. Lura pos ti trair en las soccas?»

«Vegns lura cun mai ora en il giagliner?»

«Na, Marietta, oz betg. Sas, la tatta n’è betg pli uschè ferma e na po betg pli ir fin là.»

«Lura vom jau halt persula.»

«Na, spetga. Ti pos ir cura ch’il Stiafen va a pavlar. Navair?» La mattetta sa storscha vi e nà sin il banc, lura raiva ella sin pigna, nua ch’ella n’ha era nagin ruaus, sa ruschna engiu, va plaunsieu enturn la sutga da la tatta e fa sco sch’ella stuess controllar che la tatta na laschia betg dar in’anza.

«Jau vom uschè gugent tar las giaglinas», schema la mattatscha.

«Jau era. E sas tge? Là hai jau zuppà in siemi!»

Marietta vegn pli alerta e controllescha uss empè da la lavur da stgaina la fatscha da la tatta. «Tge siemi?»

«Oh, simplamain in bel. E sas tge che capita sch’ins zuppa bain ils siemis?»

«Lura nagin che chatta els», respunda Marietta loscha.

«Geabain, quai era. Ma or dals siemis creschan lura stgazis. Ins na dastga be mai emblidar ils siemis, uschiglio smarscheschan els.»

«È quai uss ina vaira paraula u be ina paraula normala?»

«Quai n’è nagina paraula», fa la tatta tut serius. «Jau hai gea mezza zuppà in siemi, lura sai jau bain ch’i n’è nagina paraula.» Ed in zichel sco dad esser permalada metta Anna Mengia vitiers: «Jau raquint adina paraulas vairas.»

«Ma quella dal prinzi da l’Engalterra n’è betg vaira! La mamma di ch’i na dettia nagins prinzis», fa Marietta da savair.

«Qua tar nus na datti sa chapescha nagins prinzis», di Anna Mengia senza chalar da far chaltschiel. «Ma en l’Engalterra datti anc da quels.»

Marietta storscha ses chau e guarda disfidond sin la tatta. «Tge stgazi è lura sortì da tes siemi?»

«Oh, quai na sai jau betg pli uschè exact.»

Ora en suler scalina il telefon. I dattan part pervi da la naschientscha. Anna Mengia sa gist en quel mument che tut è en urden. Adina cura ch’ina figlia ha parturì, sa ella gia avant ch’i vegn la nova, sch’igl è ì bain. Ha sia mamma, la Mariuschla, era sentì quai?

La biadia è currida ora en suler cura ch’igl ha scalinà. Anna Mengia auda co che Rosa discurra al telefon.

«Ina poppa? Gea mettain! È ella sauna e salva? ... Trais kilos e sistschient... Ina Nescha!? Mo mo. Lura bain...»

«Jau vi era tschantschar cun il bab. Jau era. Dai», cloma Marietta.

Pauc suenter rapporta Marietta a la tatta en stiva. «Jau vuleva in frar e betg ina sora. E lura ha ella anc num Nescha. Quai è in num da vatgas.»

«Pscht, quai na dastgas ti betg dir», manegia Anna Mengia.

«Ma l’aug Stiafen ha ina vatga ch’ha num Nescha», insista Marietta. «Ed il Teodor haja era ina, ha l’onda Rosa ditg.»

«Gea, quai bain. Ma ti na stos betg dir quai a tia sora pitschna, quai ha ella navidas», admonescha Anna Mengia, mettend davent la davosa stgaina e tschertgond ina guglia grossa.

«Quai è be ina poppa, quella na chapescha tuttina betg tge che jau di!», sbragia Marietta. Ma lura daventa ella pli ruassaivla e guarda fascinada co che la tatta metta fil en guglia e cusa en il fil dal spitg.

«Ma dal prinzi da l’Engalterra e dal stgazi en il giagliner, da lezs raquintas ti lura a la Nescha cura ch’ella chapescha tai, navair?», di Anna Mengia tegnend lunsch davent la socca per vesair meglier las anzas. «Empermettas quai?»

«Gea, fatsch jau», di Marietta in pau malidia.

Anna Mengia tegna la segunda socca davant il nas a la biadia e dumonda: «Segir?» Marietta emprova da prender la socca, ma la tatta la tegna ferm e dumonda anc ina giada: «Segir?»

«Cler. Dal prinzi e dal stgazi.» Strusch che Marietta tegna enta maun la segunda socca cloma ella, currind ord stiva: «Jau tir gist en ellas dad ir or en il giagliner, e sche jau chat il stgazi, part jau el cun tai.»

Cumpadials, quatter dis pli tard

Daco na dastga ella betg ir suenter bara? Tuts che van, schizunt il cusrin da Marietta ch’è bler pli pitschen ch’ella. Sche la mamma na fiss betg en l’ospital pervi da questa poppa cun il num da vatgas, avess ella segir era astgà ir suenter il vaschè cun l’onda Rosa u l’aug Stiafen.

Ina saira è ella turnada cun detta tut tschuffa or dal giagliner. Ella ha vulì dir a la tatta ch’ella n’haja chattà nagut. Ma Anna Mengia na viveva betg pli. Dapi lura n’ha nagin gì peda per Marietta. Entant che augs ed ondas stevan en stiva e schevan paternoss sper la bara, profitava Marietta dal schuschuri en chasa e gieva sias atgnas vias. Perquai è ella uss tant pli vilada ch’i na va betg tenor ses chau. Ella saveva gea exact ch’ins mettia Anna Mengia en la rusna sin santeri.

Marietta stat sin lautget e guarda suenter al til da bara. Anc ditg ves’ins il bel tschupè cun las flurs alvas sin il vaschè. Per Marietta eri immediat cler ch’il prinzi da l’Engalterra haja tramess il tschupè a la tatta. Ma l’onda Rosa repetiva trasora ch’il tschupè stoppia derivar da la famiglia tar la quala il tat Gieri Antoni haja lavurà. Strusch che l’onda Rosa aveva persvadì l’aug Stiafen, cumenzava ella sezza a dubitar. «Ma quels n’han onns a la lunga mai pli laschà udir insatge.»

La stizun da fluras ch’ha furnì il tschupè cun gilgias e rosas alvas na saveva betg il num dal donatur. Ins haja survegni l’incumbensa d’ina banca en l’Engalterra, senza ch’i fiss vegnì numnà nums.

Be il tat ha dà raschun a Marietta cura ch’ella ha ditg: «Navair, il tschupè è dal prinzi da l’Engalterra!»

«Cler», ha il tat marmugnà en sia barba alva. E tremblond ha el stritgà ils chavels da Marietta. «Ti es ina mattetta perderta e vas prest a scola.»

Ch’il tat tegneva cun ella era be ina pitschna consolaziun per Marietta. Gieri Antoni giaja en fanzegna, schevan ils gronds. Era sch’ella na saveva betg exact tge che quai saja, sminava Marietta che quai na muntava nagut dal bun.

2001 tar las giaglinas

«Uss èsi aber la davosa giada», quai di Nescha per la quarta giada e Laina guarda giuaden en il satg da tirc per las giaglinas e repeta sco gia avant. «Gea, be anc ina giada.»

Nescha vegn a la conclusiun che «la davosa giada» muntia per sia pitschna ch’i giaja anc ditg vinavant uschia. Uss vegn Lezi per prender anc ina giada la davosa cuppa plain tirc or dal satg e Laura cloma or dal giagliner: «Jau n’hai betg prendì tantas giadas sco Lezi e Laina. Jau dastg anc ina giada.»

Nescha s’imagina il palantschieu dal giagliner cuvert d’ina stresa melna da tirc. Quest maletg fa vegnir ella pli resoluta.

«Na, uss èsi finì», Nescha serra il satg da tirc. Lura sesa ella sin il satg.

«Finì, hai jau ditg. E finì vul dir che nagin na dastga pli prender ora da piclar. Vus avais gia dà dapli che quai che las giaglinas vegnan da magliar en in entir’emna. Quai è sfarlattà.»

«Lura dun jau anc in zichel da quai.» Lezi vul avrir la sadella da plastic cun l’avaina. Per cletg serra il viertgel fitg bain ed il mattatsch na po betg avrir. Lezi è nar.

«Laura e Laina han dastgà dar bler dapli giadas che jau.» Lezi è cotschen en fatscha, sco adina cura ch’el tratga ch’el vegnia a la curta.

Nescha sa sforza da restar calma sin ses satg. Mo betg vegnir en empruvament da consolar Lezi cun ina mesa cuppa avaina, uschiglio vulan las mattatschas era puspè.

«L’onda Rosa n’ha betg gugent, sche nus duvrain si tut l’avaina», di Nescha. Quai n’è betg vair. Els èn darar en vacanzas a Cumpadials e cura ch’i vegnan ina giada, lura dastgan ils uffants far in pau dal tut.

«Ve Lezi, nus sdrappain giu pastg e dain da quel a las giaglinas», di Laura e tira ses frar or da la bargia sin il pastget.

Adina sch’ella è qua tar il giagliner, tschertga Nescha insatge. Ella è savens vegnida cun sia sora en il giagliner, cura ch’ella era ina pitschna mattetta. Marietta aveva raquintà ch’il stgazi dal prinzi da l’Engalterra saja zuppà qua. Ellas avevan vieut l’entir giagliner. Chattà avevan ellas be ossa. E lezza avevan ellas lura purtà a chasa per dumandar la mamma u il bab, sche quai saja ossa da laders u da pirats ch’avevan era tschertgà il stgazi.

Las giaglinas fan tuttenina in cratschlim. Nescha s’auza dal satg, va or da la bargia e serra l’isch cun il schlegn per ch’ils uffants na vegnian betg pli dad ir vi dal satg da tirc. La pitschna Laina emprova da pigliar ina giaglina.

«Lascha star ella», cloma Nescha viaden en giagliner. «Quella tema.»

Laina givla da la legria vesend quant curius che la giaglina curra e co ch’ella sbatta las alas. Lezi animescha sia sora pitschna.

«Spert, gea, fa», ed el ri da schluppar. El stat avant la rusna per che la giaglina na possia betg fugir endadens.

«Laina, vuls ti forsa chalar, uschiglio vegn il cot ed attatga tai. Quel picla lura ora ils egls a tai.» Laina smetta e guarda tementada nua ch’il cot pudess esser.

«Qua è zuppà in stgazi», di Nescha uss e stat giu per esser sin la medema autezza sco ses uffants. Laura chala da sdrappar pastg e vegn natiers.

«Nua?»

«En quest giagliner ha il prinzi da l’Engalterra zuppà ses stgazi», di Nescha e guarda en las fatschas tschuffas da ses uffants. Laura è immediat fieu e flomma.

«Daco?» Nescha malegia ora in pau la chaussa e curt sisura stgavan trais uffants en il giagliner cun pitgs, crutschs e paluttas. Prest han els emplenì ina sadella cun da tuttas sorts ossa.

Nescha sesa sin il pastget senza temair ch’il cot attatgia in da ses uffants garmadis.

Dapi sias attatgas da panica è bler sa midà. Pieder aveva empermess da prender giu 15 kilos e da sa gidar en il tegnairchasa. Prendì giu n’ha el betg. Persuenter ha Nescha observà cun smirvegl co che Pieder ha cumenzà a trair il char da famiglia. El è perfin stà tar il dentist cun sia figlia. E Laura ha avert tip top sia bucca. Il dentist ha ditg ch’el n’haja anc mai vesì ina mattatscha uschè curaschusa en sia pratica.

«Mamma, jau less insatge da baiver.»

«Sas ir vi bigl», respunda Nescha a ses figl che sesa cun detta tut naira avant ella en il pastg.

«N’has betg prendì cun tai insatge da baiver?», dumonda Lezi cun tun da reproscha.

«Na. Igl ha gea aua vi bigl.»

«Ma jau n’hai betg gugent aua, quella è adina uschè bletscha», lamenta Lezi e tschurra il nas.

«Lura stos ti spetgar enfin che nus essan a chasa, nus giain uss prest.»

«Na, jau less anc star qua e tschertgar vinavant», recloma Laura.

«Na, nus giain prest. En tschintg minutas.»

Entant ch’ella guarda suenter a ses Lezi che turna en il giagliner pensa ella: era quai è sa midà. Avant in onn avess ella anc gì nauscha conscienza, sch’ella avess emblidà da prender insatge da baiver per ils uffants. Oz bavevan ils trais fragliuns era aua da spina, sch’els avevan propi said.

«Vegni, nus giain a chasa», e per ch’els vegnian pli spert metta Nescha vitiers: «Là datti rivella.»

A Lezi vegni endament ch’el ha said. El curra immediat or dal giagliner cun sia sadella plain ossa. Nescha cloma anc ina giada pli dad aut. «Laina, Laura, vegni, nus giain.»

Laura respunda or da la chasa da giaglinas. «Laina è raivida sin in maschun.»

«Stoss jau vegnir per ella?», vul Nescha savair. Ella sto rir in zichel cun sia pitschna che raiva adina si dapertut nua che ses fragliuns gronds na gughegiassan mai da raiver siadora.

«I va schon», cloma Laura, «jau gid Laina, vus pudais ir. Nus vegnin lura.»

Nescha sa smirveglia che Laura è uschè servetschaivla e sa metta cun Lezi sin via encunter chasa. Questa saira vul ella finir ses scenari. Be ina scena manca anc. Nescha na quinta betg pli ch’ella vegnia da mobilisar donaturs per ses project. Ella ha gia spluntà vi da differentas portas. La resposta è adina stada la medema: «Fitg interessant, ma memia ristgà.»

Nescha e Lezi èn gia in brav toc dal trutg viaden ch’i tuna davos els.

«Maaaamaaaa, spetga, Laina ha chattà il stgazi, ma ella n’al dat betg a mai.»

Nescha stat airi, sa volva e vesa co che Laura tira sia sora pitschna per la mongia dal trutg viaden. Laina smatga cun tutta forza insatge encunter ses corp. Ella emprova da sa deliberar da Laura e sbragia: «Quel è mes. Quel hai jau chattà. Ti na dastgas betg prender el.»

Lezi curra tar las soras per guardar tge ch’i dat. Uss tira era Lezi la pitschna per la mongia da l’auter bratsch.

«Laschai ir persula Laina», cumonda Nescha. Lezi e Laura laschan dar ella. Laina è cuverta da tailas-filien. Ella na fa betg pass pli. Enstagl sbragia ella: «Quai è mes stgazi. Jau al hai chattà.»

Vegnind natiers fastizescha Nescha che Laina na serra betg ossa encunter ses corp, mabain ina pitschna stgatla da sturs.

«Dastg jau guardar ina giada tge ch’igl ha en la stgatla?», dumonda Nescha. Laina tira ses lefs enfin tar il mintun tartagnà da terratsch.

«La stgatla dastgas avair, lezza ha en palpiri. Il satget betg. Lez ha en aur», di Laina en tun stinà, ma tuttina singluttant.

Nescha sa metta en schanuglias avant la mattetta e vesa che Laina strenscha sper la stgatla anc in pitschen satg da tgirom encunter ses pèz.

«Jau prend be la stgatla», di Nescha cun tun quietant. «L’aur dastgas ti salvar. Quel è probablamain dal prinzi da l’Engalterra.»

Nescha tira la stgatla da sturs sut la bratscha da Laina ora. I va vess d’avrir la stgatla. Ella è tut da ruina. Cura ch’il viertgel lascha suenter, datti ina zaccudida e brevs crodan giun plaun.

«Dastg jau avrir ina brev?», dumonda Laura.

Las brevs èn tuttas serradas.

«Spetga enfin che nus essan a chasa», respunda Nescha, legend il num da sia tatta Anna Mengia sin la cuverta.

Nescha metta las brevs enavos en la stgatla e serra ella. Lura guarda la mamma ensemen cun Laura e Lezi sin il satget da tgirom. Laina tegna quel uschè ferm che ses dartugls èn tut alvs.

La pitschna dat cun in pe giun plaun.

«Quai è mes stgazi.»

Ultima scena (premiera en il kino)

Sin la plazza avant la Chasa federala è in vi e nà da velos e da charrotschas che vegnan tratgas da velos. I dat taxis da velo. Quels transportan fin quatter persunas en ina. En quest smugl da stgalinims e schuschurims da rodas stat ina classa da mattatschas cun lur scolast. Las mattas da var diesch onns èn vestgidas cun rassas finas en colurs da pastel. Il scolast fa smanis e declera detagls dal bajetg. La camera s’avischina. Ins auda in zic a la giada tge ch’il scolast di.

Scolast:

Pir dapi la revoluziun ha nossa Chasa federala sia colur. Ins ha dà colur rosa al tetg per commemorar nossa valurusa Barby. Lezza ha cun sia franchezza salvà il mund dal diluvi. Ella è stada la guida ch’ha mussà la via or da la nivla vargugnusa ch’era sa dada entras il tuffien dals autos. Oz n’essan nus betg pli sclavs da simbols che spidan fieu e tissi. Sco engraziament a Barby per ses curaschi han las dunnas da la revoluziun decidì da colurar ils tetgs dals parlaments en tut il mund cun rosa. S’imaginai, schizunt il Vatican aveva pli baud ina cupla verda.

Scolaretta:

Daco n’è la Chasa blau clera a Washington lura betg rosa?

Scolast:

Las Americanas han adina fatg in zichel quai ch’ellas han vulì. Ellas han pretendì che Barby purtavi pli stedi vestgadira cler blaua. Uss giain nus dentant a guardar la statua da la Skin ch’è crudada en la battaglia principala da la revoluziun. Sia statua a dretga dal portal munta per nus il simbol da la libertad.

I cumenza la musica finala dal film. L’emprim be da bass.

Entant che la classa sa metta en moviment vers l’entrada da la Chasa federala, aud’ins ils davos pleds.

Scolast:

Endadens vesais lura l’emprim las statuas da las trais confederadas. La Barby entamez, la Garaschista a sanestra e la Veglia a dretga. Ellas tegnan si la bratscha ed engiran...

FIN

Quest film è vegnì realisà cun sustegniment da la fundaziun Laina ed Anna Mengia

Reschia: Nescha Gadola

Engraziel fitg a la Quarta Lingua, a la Lia Rumantscha, al chantun Grischun, a l’Uniun da scripturs rumantschs, a l’Uniun Rumantscha da Surmeir ed a la Romania ch’han gidà a finanziar quest’ediziun.

Blers han sustegnì en ina u l’autra moda ‹La racolta dals siemis›. Grond engraziament a Tonia Cadruvi, Placi Cadruvi, Rita Cathomas-Bearth, Ignaz Cathomen, Adolf Collenberg, Rusina Degonda, Alessandro della Valle, Marianna Dermont, Tresa Deplazes, Gion Antoni Derungs, Marianne Fischbacher, Franziska Grob, Manfred Gross, Mengia Menzli, Ursulina Monn, Gjane Pergega, Bernard Petschen, Werner Schrepfer, Reinhard Schulze, Margrit Spescha e Benedetto Vigne.

Indicaziuns bibliograficas

Claudia Cadruvi. La racolta dals siemis u Pulmex e maionesa. Uznach 2000. Tut ils dretgs d’autur(a) / chasa editura resalvads. Ediziun epub: www.chattà.ch (2011).